text:
Ko adii kala ko calminaali am tedduɗi fayde e mon, mboɗo nelda on duwaawu nde geno rokkata on cellal e coftal, ngam mbaawon jokkude golle mon.
Gila puɗɗii-mi janngude Pulaar, haa mbaaw-mi tarde, mbaɗtu-mi soodde jaaynde FOOYRE ƁAMTAARE. Sinno ko sago jaaynde nde waɗta yaltirde balɗe 15. Mboɗo yiɗi anndude mbele ɗum naamndii ko ngalu walla alaa naamndii ko darnde mawnde?
Ko adii kala ko calminaali am tedduɗi fayde e mon, mboɗo nelda on duwaawu nde geno rokkata on cellal e coftal, ngam mbaawon jokkude golle mon.
Gila puɗɗii-mi janngude Pulaar, haa mbaaw-mi tarde, mbaɗtu-mi soodde jaaynde FOOYRE ƁAMTAARE. Sinno ko sago jaaynde nde waɗta yaltirde balɗe 15. Mboɗo yiɗi anndude mbele ɗum naamndii ko ngalu walla alaa naamndii ko darnde mawnde?
Geɗel ɗiɗmel ngel fulɓe mbiyi: “addunoo njelaari ko baasal”. Tee so guumnooɗo wuumtii ina foti anndude nafoore gite, naamndal am ko nih siforii:
Hol ko saabii Pulaar ina jogii ñalɗi mum e lebbi mum no mbiyrata, kono yumma mum heewi huutoraade tan ko e ɗemngal farayse?
Naamndal ɗiɗmal ngal, batu hakkunde catal Riyaad e yiilirde FƁPM, njooɗdinooma to galle Abuu Soh e tuma nde ɓe mbaɗi ciimtol maɓɓe ɓe tonngi ɓe neldi ɗum fedde nde; ko heewi heen saataama. Yeru: ñaamri, waɗtaa (ñamri) jooɗnde, (joɗnde walla jonnde) sahnga, waɗta saanga) batu ngu, winndiraa batu nguu.
Mboɗo yiɗi anndude mbele no winndiraa nih ko gootum ko ngam tan weeɓnande janngooɓe ɓe, walla alaa sellaani ko ɗum saabii saateede?
Umaar alhajji Caam
Kalfinaaɗo Binndol e catal Riyaad.
Jaabtagol ɓataake
Mi wiyiino miɗo fada haa mi yettina ɓataake maa oo yiilirde ngenndiire, kono caggal ɗum taw-mi soklaani sibu ko faati (fayti) e Fooyre fof, ko miin foti jaabaade.
Wonande jaltugol Fooyre, geɗe ɗiɗi ɗee fof ina heen : ngalu e keewgol golle. Waɗi noon ko njeeygu jaaynde ndee ina leela artude . Kadi miɗo waɗa hedde waktuuji 50 ko famɗi fof e keblugol toongoode Fooyre kala (gila e binndanɗe, haa e juɓɓingol, jahgol muulirde e cargol araani tawo… ).
Wonande ñalɗi e lebbi, min kuutorii ko kelme ɗe min cikki ɓuri waawde huutoreede, kadi ɓuri newaade faamde. Ñalɗi jeeɗiɗi ɗii ina njoganaa inɗe ko goonga (hoore biir e dewo mum, aaɓnde, moobaare ekn), kono inɗe garduɗe e diine ɗee ɓuri yaawde faameede, woni altine, taalaata, alarba … Wonande lebbi ɗii kadi, inɗe biyeteeɗe ina ngoodaa ɗee (cosaaɗe to Keer e sikke am) ko noon. Ɗum noon, ma a taw, heɓtii kam tan ko “yiɗde newnude geɗe ɗee”, hay so tawii noon, e ko fayi, ma en tesko miijo mon ngoo, cawndondiren inɗe ɗee (won ɗo min mbaɗata noon nii gila ko ɓooyi), mbele yimɓe ina ciftora ko woodnoo koo, haa mbaɗta huutoraade ɗum.
Wonande ko “sahtaa” e binndol ngol, ko yiɗde newnude tan woni ɗoon, kono binndi mon, maa cha’Allaah, ina celli haa ɗoon waawi haaɗde. Waɗi mi wiyde noon, ko jiidude e mon miijo to bannge ko foti feeñnineede e binndol. Haala kaa noon taƴaaka (alaa ɗo hawraa) tawo e nder Fedde hee (walla e leyɗe Fulɓe hee) : mbele en mbinndat ko “nanetee koo tan”, walla en “njaltintu ɗaɗi kelme ɗii”. Ko ɗum tagi heen sahaaji min njaltina, heen sahaaji min “newna”.
(…) Wonande duurtugol toɗɗorɗe ngol noon, e Muritani, en nduurtatno jooporɗe, mbaasen duurtude toɗɗorɗe. Kono jooɗnde hakkunde ɗemɗiyankooɓe ACALAN (Goomu pulaagu Dental Afrik) njooɗinoongu ñalnde 14, 15 e 16 sulyee 2010 to Bamako (Mali), hawri ko hay toɗɗorde, so joofrii alkulal laaɓngal, ngal foti ko duurteede : ko ɗum addani en waɗtude duurtude, sibu ko leyɗe ɗo Pulaar haaletee ɗee fof kawri e ɗuum.
Musiɗɗo, amin njenananoo wonde naattugol Duɗal Ceerno Bari e FƁPM, ko ɓeydaare mawnde. Seede mum ko ɗii teskuyaaji moƴƴi, gaddanooji yimɓe ƴeewtaade e waɗtude hakkille e ko mbaɗata koo. Ɗum noon hoto kulee, hoto paayee, njokkee e wallude en sellitinde e moƴƴitinde golle men.
On njaaraama
Bookara Aamadu Bah


c: text/html

text:
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Barak Obama e wondude e John Lewis, gooto e ardinooɓe ngoon seppo e ndeen hitaande 1965, tawtoraama ndeeɗoo maanditaare, renndinnde ko ina ɓura 40 000 neɗɗo, arɓe mawninde e siftinde haa hannde paltoor feewde e ɓaleeɓe ina woodi e leydi Amerik, yeru mum ko baɗe añamnguraagu jokkude kewde e leydi hee.
« So woodiino biyɗo mi ma mi artu ɗoo ngam hollitde on persidaa afrik-ameriknaajo gadano, maa mi wiyatno ɗum : ko a kaangaaɗo ! hakkille alaa e maa ! a haalii fenaande ! » Yiɗde wiyde tan, seppunooɓe to Selma ndeen ɓee, mbaawaano ɗaminaade ɓaleejo ina waawi ardaade leydi ndii jooni jooni tan !
Ko ɗum nii addan Barak Obama wiyde wonde « añamnguraagu ina lutti woodde ». Ko ɗum kadi addani caɗeele koɗdigal hakkunde leƴƴi e nder leydi hee, haa arti noon e warngo ɓaleeɓe heewɓe tawi ko pliseeji raneeɓe pellata ɗum en, mbara ɗum en. Yeru mum ko warngo suka ɓaleejo to dowla Winsconsin walla warngo to Ferguson, maa to Cleveland walla New York. To Ferguson, wiɗto waɗanoongo caggal ngoon warngo, hollitii wonde huunde e ardiiɓe nokku oo ina njoganii ɓaleeɓe ngañgu. Ko ɗum nii addani mo wiyde “ko kewi Ferguson koo ina gasa tawa wonaa huunde teelɗunde, kono ko ñawu ngondaangu”.
« Kala cikkuɗo ko waɗi Ferguson koo, ko huunde teelɗunde, juumii no feewi. Kala cikkuɗo faandaare seppunooɓe ɗoo ɓee yettaama, juumii. Hay so ko kewi toon koo kewaano, eɗen nganndi wonde haa hannde mbeelu daartol añamnguraagu ina lutti e weeyde e dow men. »
Kono eɗen njenanaa sinno ko caggal 4 abril ɓennuɗo oo maanditaare ndee waɗnoo, Obama jajajtaano e wiyde wonde añanguraagu ina seedtini e nder polis won ɗiin dowlaaji e nder Amerik.
Bookara Aamadu Bah

robotstxt: allowed

filter: keep


text:
Kodduwaarnaaɓe ko yimɓe andiraaɓe tooñde e jiŋgude hoɓɓe sanne, yeruuji mum keewɗi waɗii, hay kamɓe tan hakkunde jeyaaɓe rewo e worgo, en nji’i noɓe mbaɗi haa Alasan ari e laamu, en nji’i hakkunde maɓɓe e gananaaɓe, en nji’i en nji’tii, en nanii kadi ɗii ɗoo tumaaji koɓe ngoni e haalde, en tinii kadi noɓe ngoniri e naŋgude yimɓe eɓe coka e ɗii ɗoo tumaaji, ɗum fuf yahaa ngaraaji mum ko mbele waawde haɗde jihadist en heɓde doole e Leydi maɓɓe.
Eɗen anndi no laamuuji {Mali kodduwaar Lagine-konaakiri Burkina} ɗii ɗoo mbay waawde huutoraade Waañooɓe/Lohotooɓe/Raddooɓe tuma nde ɓe keɓi caɗeele! Ɗum Yeruuji mum laaɓɗi nji’yaama Burkina e Mali hannde ndee, ko tuugtaade e ɗee ɗoo jiyanɗe ngar-ɗen wasiyaade hoɓɓe kala tawaaɓe e nder leydi kodduwaar hande ndee, wi’de sii tawii ngaari woɗeeri warii baaba ma, sii a yi’i ngilngu woɗeewu ne foti kulaa: kala lohotooɓe ɓe nji’ɗen ene e wallondirde e laamu Mali e Burkina hande ko e kodduwaarnaaɓe ɓe ñembi ɗum, tuma nde Alasan D Watara heblunoo hen yoga e konuŋkooɓe jeyanaaɓe e rewo/saahal yoo cuusnu ɓiɓɓe leydi ndii e mba’di finaa taawaa maɓɓe e lohaade, ɓe pecci Leydi ndii, ɓe mbaɗi kala bonannde, haa Alasan heɓi laamu, e taweede ko ɗum huunde ɓooynde nde ɓe puɗɗirnoo haɓtoraade wuyɓe e nder gure, haa ɓeen lohotooɓe mbaɗti hokkeede geɗal e dawriyaŋkaagal, e tawtoreede keblule/ formations konuŋkooɓe.
Wasiyooji men 1 : kala gonɗo kodduwaar mbo alaa ɗereeji (Papier d’identifications) yoo yaawno ndaarta faa heɓa. 2: Kala jeydaaɓe leydi poti fewjidde no poti jaɓɓoraade caɗeele ɗee, tawa ko e yamiroore goomuuji laamuyaŋkooji ɓe ngollidta, haa ɓe mbaawa hisnude ɓe mbiyaali mbaɗaali ɓee. 3 Joom en jawɗeele ŋaarooje yoo ustu jawɗeele mum en ɗee, ɓe mbaɗta ɗum e leydi maheteendi/mahaaɗe malla e gese. 4 : Joom en buuɗi wota njirlode e buuɗi mum en, yoo ɓe mooftu ɗi e banke malla ɓe nawta Buuɗi maɓɓe e nder leyɗe maɓɓe ɗeɓe njeyaa e mum en ɗee. Eɗen toŋgira wi’de: wota neɗɗo roŋkan banndum mi haalaniino-ma.
MAB.


text:
Islaam e Pinal Fulɓe: Ndee deftere ko nde haala mum jogori haaloyeede ko juuti haa e yontaaji Payɗi
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
So Alla, en cuusa wiyde Bacca Bah winndii deftere nde hono mum suuwaa tawo winndeede he ɗemngal Pulaar gila nde filñitaare guurtingol ɗemɗe ngenndiije Afrik ngummanaa, teeŋti noon e ɗemngal Pulaar, kono kam eɗen mbakkilii wiyde ko nde lobbere he nder defte Pulaar.
Islaam e Pinal Fulɓe ko deftere daartol, ko nde deftere diine, kono tigi-rigi oo ko nde deftere renndoyeewal Fulɓe (Sociologie Pulaar).
Gaagal ganndal luggal ngal wallifiyankee oo jogi he pinal leñol Fulɓe, aadaji mum en, e daartol mum en, o hollirii kadi he nder deftere hee won’de mo kumpitiiɗo pine keewɗe e aadaji mum en, yantude e won’de mo dewindiiɗo toɓɓe ɗe dukooji mum en ɓurii iiñcude hannde he nder batuuji (circles) annduɓe e jaayndiyankooɓe he nder aduna he. Ɗuum woni maccungaagal, jojjannde dewbo, ngañam-leñamaagu, waɗboniyaagal e innde diine, ekn…
“Haalde haala diine, winndiyanke o wiyi en, “ko huunde nde weeɓaani. Saabii ɗuum tan ko diine, e ko ɓuri heewde, wiyetee ko ummii ko to Joomiraaɗo. Huunde ummiinde to joomiraaɗo noon foti tan ko jaɓeede ko aldaa e naamnaade [hol] sabaabu? Kono diine kadi kala baawɗo won’de, jippotoo ko e yimɓe. Te ɓeen yimɓe ko jooma en pine, aadaaji, cosaaan e finaa-tawaaji donaaɗi. Ɗuum fof noon heen sahaaji ene jillondira e ko ummorii to Joomiraaɗo ko haa yimɓe ɓee ina mbaawi ronkude seerndude hakkunde ko yimɓe ɓee njeyani koye mum en e ko ummi to Joomirraɗo ko.”
He jiyɗe Bacca Bah, ko ɗuum tigi heɓtii Fulɓe e leñɗi Afrik ɓaleeɓe caggal nde ɓeen naati he diine Islaam. Yoga he ko ɓe njogitii ko diine Islaam wonaani so wonaa aadaaji Arabeeɓe. Foti noon ko aadaaji maɓɓe gila ko adii Islaam walla ko pewje maɓɓe ɗe ɓe penti ngam hoonaade he dow leñɗi goɗɗi e yiɗde tabitin’de neɗɗaagal maɓɓe he dow mum en. Wallifiyanke oo rokkii heen yeruuji keewɗi ko wayno no Arabeeɓe njiɗiri jaalɗin’de ɗemngal Arab he dow juulɓe kala, rewrude e diine Islaam; ko kanngal juuldatee, duwortee, janngirtee, Khuɗbirtee hayso tawii joom mum en nanataa paamata ko haaletee he ɗemngal Arab.
Yoga e aadaaji maɓɓe ɗi paggiti ɗen eɗen njogitii ko diine Allah tawa ko huunde reɓnde haa naati he diine he kono wonaa heen jeyanoo sabu ko ɗoon diine o tawi ɗum. Ko wayno maccungaagu, yaw e ŋakkende hurum e dewbo, lesɗinde kala neɗɗo mo wonaa koye maɓɓe; hiitoraade ko ɓawli, ekn…
So goonga, wallifiyanke oo ene siftina en tan wonnde, ɗuum wonaa rafi Arabeeɓe tan. Ala, ko kamɓe e tuubakooɓe fof ndenndi ɗiin jikkuuji kaantoriɗɗi.
En mbaawaa jaŋtaade ɗoo denndaangal toɓɓe ɗe wallifiyanke oo yeewtata he nder deftere mum ndee, nde tawnoo alaa ko o heddi ko o memaamni e renndo fulɓe e kuuɓal, Fuutankooɓe haa ɓuri teeŋtude. Gila e iwdi Fulɓe, diineeji mum en ɓooyma, naatgol mum en he Islaam, pine mum en, finaatawaaji mum en, laamuuji mum en ko adii Islaam haa yettii laamu Tuubakooɓe. Cañu renndo Haalpulaar en, gila e kinɗe haa e fecciram-gollaagu; jaŋde Islaam he nder renndooji Fulɓe e defte janngateeɗe he nder Fuuta. Mbaydiiji dewle Fulɓe, pijirlooji e naalankaagal he nder renno Haalpulaar en. Geɗel heen fof ne, winndiyanke oo haɗaani tan e jaŋtaade e faccirde ko woni maana mum, kono kadi o waddii heen duttorɗe wonan’de kala jiɗɗo yaajnaade e wiɗtude heen ko ɓuri luggiɗde. Ɗum-ɗoo fof noon, Ceerno Bacca Bah renndindin ɗum o tonngi ɗum ko he fiɓnde wooteere, ɗuum woni wiyde ko ɗemngal woni daabaa pinal. So leñol waasii ɗemngal mum waasii neɗɗaagal mum. So alla, neɗɗɗo fof ene waawi janngude kala ɗemngal ngal o wela, kono omo haani janngude e winndude he ɗemngal makko so omo yiɗi tabitin’de ndimaagu makko e neɗɗaagal makko. Sabu so neɗɗo janngi ɗemngal jananal o waawa daɗde e huwtoraade won e jiyanɗe mum en, hayso tawii ɗeen jiyanɗe ene ustamo. Ceerno Bacca rokkirii heen yeruuji keewɗi, teeŋti e no Arabeeɓe e Tuubakooɓe kuwtortoo konngol ko ɓawli ngam askitin’de he mum kala bonannde walla kiite.
Ceerno oo ko ganndo, biɗtuɗo, kono ene teeŋti e makko kadi won’de nuunɗuɗo, mo hulataa haalde yiyannde mum hayso tawii omo anndi ɗuum maa wood ɓe weñori. Sikke alaa, Islaam e Pinal Fulɓe maa ñiklu almuudɓe Pulaar heewɓe softina ɗum en e luggiɗinaade he ganndal.
Wallifiyanke o:
Bacca Bah, nganndiraaɗo kadi Huseynu Bah, jeyaa ko wuro he nder Fuuta Tooro ene wiyee Jamaa Alwaali, ko he falnde Podoor, diiwal St. Louis he nder leydi Senegaal. O janngii Quraana he seernaaɓe heewɓe kono o heɓi kaayit (Lijaasa) ko e juuɗe Ceerno Abdul Qaadiri Lih to Ciloñ. Caggal ɗuum o fayi Kayhayɗi to duɗal Ceerno Muhammadu Bookar Kan, ko toon o ɓaari Sariya, o janngi ɗemngal Arab (Lugha e nahwu). Caggal ɗuum o yahi leyɗeele Arabeeɓe, Libi e Qatar, o janngi haa o dañi Seedanfaagal (licence) he Engele. O jokkoyi jaŋde makko to leydi Farayse haa o dañi Maitrise e D.E.A, fof e he Engele. Ko ndeen o arti Senegaal o fayi Duɗal Kebloowal Jannginooɓe (Ecole Normale Superieure), caggal heblo duuɓi ɗiɗi, o wonti jannginoowo he duɗe hakkundeeje(Lycée) he nder Senegaal.
Ceerno Bacca Bah wallifiima defte ɗiɗi fento he ɗemngal Pulaar. Ɗeen ngoni: Ñaawoore, muuli ɗum ko ARED, e Firtaare, muuli ɗum ko edition Nanondiral (2002).


text:
Ɓeeynirɗe tati duñooɗe e lebbi suwee-sulyee 2020 faade Mbaañ (Mars), njettiima toon e lewru feebariyee 2021 ɓennundu nduu. Heen ɓeeynirɗe ɗiɗi, ka Emiraat leyɗe Aarabeeɓe inniraaka “Yaakaare” e ka Siin (Tianwen-1) ngidii yettaade, nana taartoo Mbaañ, tataɓa kaa, hono “Perseverance” juuriima toon ñalnde 18 feebariyee 2021. Yah-ngartaa fof alaa ko nawi toon aadee so wonaa ƴeewde mbele toon ine hoɗoo… Jokku to hello 8
He lewru sulyee 2020, Fooyre yaltiniino winndannde tiitoriinde « Loskugol tagofeere Mbaañ (Mars) Ɓeeynirɗe tati (3) nduñii e mudda gooto ». Ine wiyanoo heen : « He ñalawma hannde oo, Mbaañ (Mars) woni tagofeere ɓurnde ƴameede e tagopeeje yuɓɓo naange. Ko ɗuum nii jeyi sabaabu, e nder yontere wootere, ɓeeynirɗe ɗiɗi ine neldee toon : ɓeeynirka Imaaraat Aarab inniraaka « Yaakaare », nduñanii toon ñalnde altine 20 suliyee 2020 ; ɓeeynirka Siin mbiyeteeka Tianwen-1 lottaama feewde toon ñalnde 23 sulyee (balɗe ɗiɗi fat ɓilii hakkunde ɗee ɓeeynirɗe !). Ɓeeynirka Dental Dowlaaji Amerik (DDA) ine foti duñande toon he maayirɗe suliyee 2020… Orop e Riisi kam enne ine tijjaa ɗoo e duuɓi ɗiɗi…»
Kisa, Ɓeeynirka DDA kaa werlaa faade Mars ko ñalnde 30 sulyee 2020. Ko ñalnde 18 feebariyee 2021 ka juurii he dow tagofeere woɗeere ndee (Mars). Ɓeeynirka Imaraat kaa naatii he yirlo (orbite) Mbaañ, ka leydi Siin kaa, yettiima toon ñalnde alarba 10 mars 2021, nana yirloo hade mum juuraade. Hono no tijjoranoo, kañje kala ɗe njettiima e sahaa eɓɓanooɗo oo, sahaa mo Mbaañ ɓuri ɓallaade Leydi oo. Ko jiidaa e ɗuum, laaɗe jeeɗiɗi (7) nani njirloo Mars : heen tati ko ɗe DDA, heen ɗiɗi ko Oropnaaje, e heen ngoota Inndonaare.
Juurnude deegowel he dow Mars, ko huunde saɗtunde no feewi. Ko ɗuum tagi en njiyii, hade Perseverance juuraade heen, tawi NASA tampii no feewi, haa ko hojomaaji 7 ko idii ngool juuragol inniraa « hojomaaji 7 kulol gido » (les sept minutes de la terreur).
He ooɗoo sahaa, ko DDA Amerik tan fuɗɗii juuraade toon, laabi jeetati, fuɗɗoraade he lappi ɗiɗi « Viking ». Wattindii juuraade toon, ko ɓeeynirka Perseverence, ñalnde 18 feebariyee 2021, ngam sunnaade mbele nguurndam ñillam ɓooyɗam meeɗii woodde toon, e roɓaade toon kaaƴe potɗe artireede he Leydi ngam loskeede.
Deegowel Perseverance ɗanngal NASA feewde Mbaañ
Deegowel Perseverance ngel jogii ko koyɗe 6. Ɓete maggel ko nii : 3 m njuuteendi, 2,7 m njaajeendi, 2,2 m tooweeki. Teddeendi maggel ko hedde 1 025 kg. A ngel wammbi kaɓirɗe 7 nganndiwal : ine heen kameraa to jubudu too, e ɓetirɗe wulɓuuɓdi, ɓayto, gaasuuji ɓurɗi anndeede, kam e radaar ƴeewirɗo cañuki lelngo leydi nderiiki. Kaɓirgal dowrowal ngal ko kameraa biyeteeɗo SuperCam baawɗo loskude cañuki kaaƴe ; o feewnaa ko to Toulouse to Farayse. Omo jogii junngo hattanngo hoore mum, waawngo ñiɓaade he leydi fotde 6 cm, itta toon ‘’santiyoŋaaji’’ potɗi artireede to Leydi. Perseverance maworii kadi mbibjeewel (elikopteeriyel inniraangel MHS, woni Mars Helicopter scout, hono laana ngadana kuutoraaka he dow tagofeere woɗnde ko wonaa Leydi. Ma ka ƴeewndore mbele laana ine waawi diwde e weeyo waango no weeyo Mars nii hoybude. Kono eɗen nganndi ko idii Perseverance ɓeeynirɗe ɗiɗi goɗɗe nana taartoo Mbaañ.
Eɓɓaande Mbaañ yaakaare !
Mbaañ Hope e Engeleere, walla Al-Amal e Aarabeere, maa Yaakaare e Pulaar, woni lappol ɓeeynirka Amiraaji Arab Dentuɗi (AAD) faade Mbaañ. Tooweeki ɓeeynirka kaa ko 2,9 m, njaajeendi makka ko 2,7 m. Ko ka njirlotooka ka 1 500 kg. Ka feewnaa ko to Dubai e ballondiral e Duɗal Jaaɓi haaɗtirde Colorado DDA.
Tianwen-1, njirleewa e ndeegoowa Siin
Tianwen-1 woni ɗimmol ngol Siin enndata juurnude ɓeeynirka he dow Mbaañ. Ngadana kaa jeyanoo ko he lappol Riisi ngol yaltaani nii hay yirlo Leydi. Tuugnorgal Siin ngal ina sirlaa no feewi, tee ine sikkaa jotondirde e konu. Laana kaa waɗii he bolol fotde lebbi jeeɗiɗi sibu ka duñi ko e lewru sulyee 2020, ka taccii 500 miliyoŋ kiloomeeteer yolnde. Ka juuroytoo he dow Mbaañ ko he lewru mee-suweŋ 2021. E ka rimndi fotde tonuuji 5 kaake, ine heen laana njirlatooka (orbiteur), laana njuurnoowa (atterrisseur), kam e ndeegoowa (rover) ka 240 kg. Ɗoo e ndeen maa njirlotooka kaa ƴettu nate Mbaañ boowal Utopia Planita, woni boowal jaajngal gonngal to feccere rewo, ngam maantaade nokku ɗo njuurotooka kaa fotata juuroyaade, tawa ko nokku bertiiɗo mo heewaani kaaƴe. So geɗe ɗee njahrii no feewi, ko Siin wonata leydi ɗimmiri juurnude huunde dow Mbaañ. He lewru desaambar 2020, lappol Chang’e 5 woni gadanol caggal kitaale 1970, artirde kaaƴe Lewru he Leydi. Siin idii fof juurnude ɓeeynirka he bannge Lewru birniiɗo oo, e hitaande 2019.
Ko goonga noon Ɓeeynirka DDA Amerik juuroriima no eɓɓiranoo nii he dow Mbaañ, ko goonga kadi hay so DDA juurnii toon laaɗe laabi jeenay, ɓe meeɗii ronkude ɗuum he hitaande 1999. Saɗeende ɓurnde mawnude he juuragol ngol, ko sabu weeyo Mbaañ leefde no feewi : weeyo Leydi ɓuri weeyo Mbaañ tekkude fotde laabi teemedere ! Ɗo laana kaa naatata he weeyo Mbaañ, njaaweendi mum ko 20 000 km/w, njaaweendi potndi niilnireede woogo, rewrude e paaraaji, kono kadi juuragol ngol ine waawi hawrude e geɗe bettuɗe, ɗe panndanooka. E fawaade e ɗuum, peeje keewɗe kuutoranooma e ndeegowon ngidikon Perseverance.
Mars (Mbaañ)
Mbaañ woni tagofeere yuɓɓo Naange nayaɓere to bannge ɓallagol Naange, kayre woni ɗimmere to bannge pamaram (feto e ñiso). Hakkunde mayre e Naange ko hedde 206,6 - 249,2 miliyoŋ kiloomeeteer. Ka taartotoo naange ko e balɗe 686,71 Leydi men ndii, walla balɗe 669,58 toon (to Mbaañ). Ko nde tagofeere kaaƴiire, woni tagofeere waɗnde kaaƴe e nduufdi nanndundi e Leydi men ndii, hono kadi no Merkiir (Mercure) e Wenis (Venus) nii. Leydi ine sowoo Mbaañ fotde laabi sappo, kono Mbaañ ine sowoo Lewru fotde laabi sappo kam ne. Mbaañ ina nanndi e Lewru to bannge gasɗe, jooli, ina nanndi e Leydi to bannge weeyo, e lare leydi, woni boorɗe (mboorkaaji), jolɓite/jooli (rifts), leslesi, tule ceene, ekn.
Tuugnorɗe galluɗe
l Ɓeeynirka DDA njuurinooka he Mbaañ e lewru noowammbar 2018, potnooka asde mbaañiri mum, ronkii waɗde ɗuum haa woni. Ɗum noon ngaal gollal woppaama caggal hitaande e feccere ko ka enndata ɗuum. Heddii ko maa ɓeeynirka kaa jokku golle goɗɗe ka fotnoo waɗde ɗee, ɗoo e duuɓi ɗiɗi : roɓindaade kabaruuji paatuɗi e yerɓo leydi (yerɓo mbaañiri) toon, walla kadi paatuɗi e ɓernde Mbaañ. Eɗen mbaawi wiyde wonaa ko NASA ummanii fof yuumta.
l Ngaari fisee SLS hookii !
Ko noon kadi, ñalnde 16 saawiyee 2021, NASA wonnoo ko e hoolkisaade motoraaji fisee ɓujo, doolnuɗo, baɗiraaɗo jolnude laana weeyo mbiyeteeka Orion, ngam ruttaade dow Lewru. Ɗumɗoon eɓɓaa ko e tuugnorgal biyeteengal Artemis. Motoraaji fiisee SLS oo (SLS = (Space Launch System), kuɓɓiino, kono ɓooytaani ñifi gila yontaani. Ɗoo ne kadi, golle NASA njuumtaani.
l Lappol Artemis 1 foti hoolkisoyaade fisee SLS oo goɗngol ko e maayirɗe 2021, kono o jolnataa hay neɗɗo gooto. Artemis 2 noon maa jolnu weeyeeɓe faade Lewru e hitaande 2023, kono juurotaako. Ko Artemis 3 jolnoyta weeyeeɓe 2 (heen gooto ko debbo), jippina ɗum en dow Lewru, e hitaande 2024, no ɓe mbiyiri. NASA ine anniyii caggal ɗuum, hedde 2030, mahde « tuddunde Artémis » dow lewru, so J. Biden e Cuuɗi sarɗi leydi ndii njaɓii yaltinde kaalis katojinaaɗo ngam ɗuum oo, hono capanɗe miliyaaruuji dolaar…
Perseverance juurnaa ko e wiiduru mbiyeteendu Jozero. E tuugnaade e faandaare ɗanngal ngal, so yiytude ɓarakke nguurndam ɓooyɗam, ɓeeynirka kaa juurnaa ko e nokku baɗɗo mbaañiri (leydi Mbaañ) ɓooyndi, taweteendi he nder ngaska kaa. Nguurndam ine woodnoo to Mbaañ ko ina wona duuɓi miliyaaruuji 3 e feccere haa 4, sahaa nde feeñi he Leydi men ndii. Oon sahaa, kañje tagopeeje ɗiɗi ɗee nanndunoo. Ndiyam ine woodnoo toon kadi. Ɗum noon loskude Jozero, ina yaakoraa ko toon nguurndam ɓooyɗam ɓurataa waawde taweede, ko toon kadi anndetee no ngonka kaa waanoo ndeen, sibu toon mbaañiri ɓooyndii tawetee. Idotoo ƴeeweede so ine woodnoo ko ɓarakke ndiyam, caggal ɗuum molekule (mooɓte) kullon ñillon, mbaɗkon karbon (hay sinno wonaa karbon fof woni maale nguurndam). Kono ngam anndude mbele ɗuum ummii ko e he nguurndam ine ɗaɓɓi losko luggo ngo waawaa waɗeede toon, ɗuum addani en artirde mbaañiri ndii gaa e Leydi ngam waɗde ngoon losko luggo.
Hol njuuteendi losko ngoo fof ? Lebbi 6 ngam yahde toon, duuɓi jeegom ngam ƴettude toon mbaañiri ndii, lappol goɗngol nana heblee ine wiyee Mars Orbiter potngal yahde toon laabi ɗiɗi, ƴetta mbaañiri ndi perseverance woppi toon ndii, ngam artirde ɗum he Leydi, ɗum noon maa yettinoy en hedde 2031.


text:
Ñalnde Hoorebiir 11/09/2021, Black Panther mo Marvel studio ene waɗa fijirde (concert) tawa fijata ɗum ko orchestre Los Angeles Philharmonic, he ɗowgol Thomas Wilkins, wonndude e Baaba Maal mo ngannduɗaa ko kanum wonata bismaaɗo keeriiɗo (invité spécial) hiirde nde. He nder hiirde ndee maa yeeɓooɓe ɓe ndañ fartaŋŋe yeeɓde naɓaka (film) kaa tawa orkester o ene fija gaaci (score/Soundtrack) filma o ɗi ngannduɗaa yuɓɓinno ɗum en ko juɓɓinoowo gaaci (musique compositeur) Suwednaajo, Goransson Ludwig.
jokku taro
Like this:
Like Loading...
Diɗɗal gootal ŋeeñalyankooɓe (artists) mbaylii kallu he nder Toronto, mbaɗi ɗum maayo ñilkoowo defte ngam haɓaade ñiddeende e yah-ngartaa werlaaji. Ngooɗoo wejo, ngo tiitoonde mum wonnoo “Hakkunde coñce e Yah-ngartaa” yuɓɓinnoo ɗum ko diɗɗal ŋeeñalyalkooɓe suuɗiiɓe biyeteengal Luzinterruptus jeyaaɓe Madrid leydi Espaañ.
jokku taro
Like this:
Like Loading...
Ñalnde Aljumaa/Mawnde 23 Morso, 2021 maa fijooji Olympic 2020 (pijirlooji Olimpik) uddiit to Tokyo lesdi Japon. Eɗen nganndi ɗuum fotiino waɗde gila rawane, 2020, kono sabu reentaade mboros Koronaa wirisi oo addanino ɗum yoweede. Fotde jonte ɗiɗi pawɗe (haa 8 Juko) leyɗeele aduna ɗee kala ene kawra ngam waɗɗe pijirlooji coftal ɓalli.
jokku taro
Like this:
Like Loading...
Hooreejo leydi Senegaal Makki Sal, tiiminii hannde njillu mum to rewo Senegaal ngu o fuɗɗinoo gila ñalnde Hooree-biir, 12/06/2021. Ko njillu ɓooyngu dumiingu hakke yontere (12-19 Korse 2021). O yilliima heen diiwal St. Louis e diiwal Maatam. Ko ɗeeɗoo diiwe ɗiɗi soomi ko wonno hanki leydi Fuuta Tooro to bannge Senegaal. Ndeke eɗen mbaawi wiyde he nder ndee ɗoo yontere, laamu Senegaal eggi fayti Fuuta Tooro.
jokku taro
Like this:
Like Loading...
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
jokku taro
Like this:
Like Loading...
Kolonel Assimi Goyta Jooɗiima he jappeere hooraagu leydi Mali ñalnde Altine 6 lewru Korse caggal nde o sammini laamu hakkundeewu ngu Bah Ndaw ardino. Hayso tawii Malinaaɓe nganndaa no moƴƴi hooreejo mum en keso o e hol ko ɓe mbaawi ɗaminaade e laamu makko ne ko ɓurno wonde gunndo (bettere) wonande ɓiyɓe Malinaaɓe e aduna oo kala ko yiyde jooma-suudu makko Lala Jallo.
jokku taro
Like this:
Like Loading...


text:
Pelle renndo njokkondirii e kalifu geɗe nder leydi ñalnde talaata 28 suwee 2011 hedde waktu 15ɓo. Ardinoo lappol ngol ko Mammadu Saar, hooreejo Fonandh, e wondude e Lalla Ayse e Buubakar wul Masawuud hooreejo Sos-Esclaves e Aminettu mint El Moktaar hooreejo fedde wiyeteende AFCF e hoohooɓe woɗɓe … Muujibu lappol ngol ko yettinde kalifu ɓataake pelle renndo binndunoo ngam wullitaade no binnditagol ngol yahrata nii. Ɓataake mo min pirani on ɗooyene.
Pelle renndo njokkondirii e kalifu geɗe nder leydi ñalnde talaata 28 suwee 2011 hedde waktu 15ɓo. Ardinoo lappol ngol ko Mammadu Saar, hooreejo Fonandh, e wondude e Lalla Ayse e Buubakar wul Masawuud hooreejo Sos-Esclaves e Aminettu mint El Moktaar hooreejo fedde wiyeteende AFCF e hoohooɓe woɗɓe … Muujibu lappol ngol ko yettinde kalifu ɓataake pelle renndo binndunoo ngam wullitaade no binnditagol ngol yahrata nii. Ɓataake mo min pirani on ɗooyene.
Ɓataake jowitiiɗo e binnditagol
Feewde e Kalifu Geɗe nder Leydi kam e Bellitgol
Muujibu : Binnditagol yimɓe
Aan Kalifu
E min pooɗta hakkille maa e sifaa jooɗtoriɗɗo no binnditagol yimɓe e karnal Etaa Siwil waɗirtee e nder Mukaataaji Nuwaasoot, tawi ko e nder leydi ɗo ujunnaaje ujunnaaje yimɓe mbillanoo, taccinaa, koynaa, mbiyaa njeyaaka e leydi, sabu tan ngonaa safalɓe. Gila e fuɗɗoode golle ɗee, min mbinndiino petisiyoŋ, min kuutorii kadi peeje goɗɗe ngam hollitde faayre amen sabu niɓɗgol golle binnditagol ngol. Faayre amen ina mawnunoo no feewi sibu terɗe jeyaaɗe e Nokkuuji Jaɓɓorɗi Ɓiɗɓe leydi ɗi (CAC) peeñninaani mbaydi Muritani e nder leƴƴi mum kala. Eɗen cunii heen no feewi, sibu, e nder terɗe 54 potɗe ardaade golle ɗee e nder Mukaataaji leydi ndii, ko 4 fat ngoni heen ɓaleeɓe. Ina himmi ciftinen laamu nguu, wonde beldital ngenndi katojinangal ngal, kam e Muritani galɗirɗo eddaaji mum ceertiɗi ɗii, mbaawaa laataade ɗoon ɗo denndaangal fannuuji nguurndam e golle leydi ndii peccaaka hakkunde majji. Yanti e ɗuum, baasgol woodde binndaaɗe laaɓtuɗe, kollitooje laabi ɗo ngolɗoo binnditagol poti tuugaade.
Ko hulanoo koo, ko ɗuum woni ko waɗi nde golle ɗee puɗɗaa e Nuwaasoot. Baŋ-yoo-baŋ ko yimɓe na ko kollita mette mum en, na ngullitoo:
– Ŋakkeende kellifuya yimɓe halfinaaɓe binnditagol ngol, gollortooɓe no mbeliraa, ɓe alaa ɗo tuugnotoo so wonaa e jeese aroore winnditaade ɓee. Ɓe ngonti ko goomu horo Muritaninaagal, ciftinooji baɗe e kiñgol koddiwaaryaagal (ivoirité) ;
– Cokoraagal won ɗeen naamne naamneteeɗe ina teskini. Ko wayi no : Ko a pullo walla ko a Haalpulaar ? Limtan min leeɗe wuro maaniiwo. Limtan min inɗe meeruuji e senaateeruuji nokku maaniijo. Ɗumɗoo noon, alaa fof ɗo rewi laawol, sibu wonaa waɗde anket woni golle goomuuji ɗii, alaa ko haali wiyde ina hiña Muritaninaagal neɗɗo, huunde nde nganndu-ɗaa, ko ñaawoore tan rokkaa kaan mbaawka.
Calagol winnditaade yimɓe (teeŋti noon) e suddiiɓe Muritaninaaɓe, resaaɓe ko ina ɓura duuɓi noogaas, heɓɓe kaayitaaji e fawaade e laabi sariya goodnooɗi ndeen ɗii. Hannde, laamu ngu yiɗi ko siynude laabi sariya ɓiyleydaagu kesi ɗii, tawi noon sariya jaɓaani ngool duttanagol geɗe daginooɗe.
Nawdude binnditagol hellifaaɓe (dañɓe ko ɓuri duuɓi 45) e binnditagol jinnaaɓe mum en (baabiraaɗo) walla wiyee yo addu seedewol caŋkagol mum, ko huunde nde waawaa jaɓnaade, sibu ina luulndii sariya, ina luulndii hakke wellitaare ɓiyleydi suɓaade jeyeede e leydi ndi welaa. Ɗee baɗe ɗe njaɓnaaki ina ngaddana won heen wiyde jiknaaɓe mum en nguuraani, mbele tan haa mbaawa winnditaade kam en e koye mum en, sibu jiknaaɓe mum ko nayeeɓe no feewi, walla tawa ngoni ko e nokkuuji joñiiɗi. Ɓeydi bone majjum kadi, ɗum ɓuri fof huccineede ko e ɓaleeɓe tan.
Gaa gaa ɗuum, baasgol woodde laabi ɗowooji binnditagol ngol, ina ɓeyda fitinaaji tee ina uddita damal njeenaari; ɗum jiidaa e teppagol denndaangal yimɓe ɓe kaayitaaji mum en nduumti (ndiwti lajal), ɓe nganndu-ɗaa alaa e sago pada haa jiknaaɓe mum en mbinnditoo, tawi noon ɓeen ngoni ko e nokkuuji joñiiɗi, ɗi njettotaako.
Ko fawaade e ɗeeɗoo geɗe kala, e teskaade kadi mbaydi paltoor feewde e won ɗiin leƴƴi leydi ndii (haa arti noon e ɓaleeɓe), ɗee geɗe baɗtuɗe ɗee golle potnooɗe wonde golle ɓiyleydaagu, golle peccooru e heedi-heeda, addani min naamnaade :
– Bayyingol binndaaɗe ɗowooje binnditagol ngol mbele yimɓe ina ngannda ko woni hakke mum en ;
– Jowgol jooni jooni golle ɗee, ha ɗe laaɓtitinee ;
– Gummingol yeewtere nuunɗunde hakkunde gollodiiɓe ɓurɓe maantinde ɓee : pelle renndo, e pelle politik, e laamu, ngam lelnude sarɗiiji ɗo binnditagol ngol potata tuugaade ;
– Teskagol leƴƴi ɗii kala so ardiiɓe golle ɗee ina cuɓee.
E min njaakorii ma a faam min. Calminaali amen ɓurɗi moƴƴude feewde e maa.
Siifi ɓataake oo ko ɗeeɗoo pelle :
A- Dental pelle ngenndiije daraniiɗe hakkeeji aadee e Muritani (FONADH)
1. Fedde rewɓe ardiiɓe galleeji (AFCF) 2. Fedde Muritani daraniinde Jojjanɗe Aadee (AMDH) 3. Fedde Muritani ngam Ɓamtaare Ɗemngal e Pinal Sooninke (AMPLCS) 4. Fedde Ɓamtaare Pulaar e Muritani (ARPRIM) 5. Fedde tiiɗtingol Demokaraasi e Nehdi Ɓiyleydaagu (ARDEC) 6. Goomu Kaɓɓondiral e ɓe lor Jaɓɓugol Jojjanɗe Aadee yettii (CSVVDHM), 7. Goomu Wiɗto e Njiylawu ko fayti e Demokaraasi e Ƴellitaare Faggudu e Renndo (GERRDES) 8. Kaɓɓondiral Afriknaawal Jojjanɗe Aadee (Catal Muritani) 9. Kaɓɓondiral Muritaninaawal Jojjanɗe Aadee (LMDH) 10. Kawtal Loraaɓe e Ewenmaaji 1989-1991 (REVE) 11. Dillere Rewɓe Maayraaɓe e Ɓoccitiiɓe, haɓɓondirɓe ngam Ndimaagu Aadee (MVRUDH) 12. SOS – Esclaves
B- Jokkondiral Juɓɓule Pelle Renndo ngam Ƴellitaare Ɓiyleydaagu (RPC)
C- Mbayyinee ko coodaton (PCQVP)
Fulo : Bookara Aamadu Bah


text:
Janngude Pulaar Walla Janngude he Pulaar? Yumre adannde…
Ummaade e sappannde 70 ɓere, haa e sappande 90 ɓere , nde mawɓe men (ngaan saanga sagataaɓe lenyol ngol) puɗɗii eeraango mum en fayde e ɓamtaare pulaar walla no ɓe noddiratnoo ɗum ni, jaŋde pulaar, ɓe ndanyii heen caɗeele mawɗe waawnoode famminde noddetenooɓe ɓee, ko ɓe noddatnoo ɗum en e mum koo. Nde tawnoo noddaandu nduu wonnoo, e ngaan saanga, ko “ngaree njanngen pulaar” wonaa “ngaree njanngen he pulaar”. Ko aldaa e bettere, jaabowol ko gootol:
“Holko min mbaɗata janngude Pulaar, ko ɗuum min muyni? Woowi ko ngaare njanngee Farayse walla Quraana, kono pulaar ? Neɗɗo janngata koko waawa!” Janngooɓe
So en teskiima, yoga e ɓeen noddatnooɓe fayde e jaŋde pulaar ko jannguɓe e ɗemɗe goɗɗe ko wayno Farayse walla Arabeere. So ene kaala ɗemɗe mum en ene uurta ɗiin ngaddinaaji walla njillondira heen keleme ɗeen ɗemɗe. Noddeteeɓe ɓee kanum en alaa ngal nani so wonaa neenewal mum en pulaar. Ndeke ene jalnortonoo ɗum en, haalooɓe ene logga wiyde ɗum en ene njannginaɓe pulaar.
Noddooɓe ɓee kuwtorii jime, e jeewte hay jenni njanti heen, mbele yo noddeteeɓe ɓee paam, nootoo e ko noddatee ko. Hayso noddooɓe ɓee caataaki ko’e mum en wonde noddataɓe ko e yo ɓe ngar ɓe njannga e pulaar wona yo ɓe njanngu pulaar ne, noddateeɓe ɓee njaɓi; njebbilii wonde neɗɗo ene jannga e ɗemngal ngal muyni. Sabu, “leyɗeele ɓamtiiɗe ɗee fof,” ɓe mbiya “njanngata ko e ɗemɗe mum en”. Pulaar ne ko ɗemngal, neɗɗo ene waawi huwtoraade ngal ngam faggaade ganndal. Kala gannde ganndaaɗe e aduna hee ene mbaawi winndeede e maggal. So ɗum waɗii, ndeen neɗɗo ene waawi janngude e pulaar haa wona doktoor ( ɗum woni nyawndoowo, walla mbiyen cafroowo nyawuuji).
Ko goonga wonde kala ɗemngal ene jogii canyu mum e doosɗe ɗe ene tinndina no ngal waawrata haaloraade tawa kono sellirta, kono so en teskiima ko noddatnooɓe ɓee podantunoo noddateeɓe ɓee ko, ma en taw, ko yo ɓe ngar ɓe paggo gannde hono no janngooɓe e ɗemɗe koɗe (woni farayse e arabeere) ɗee njanngata haa ndanya heen martabaaji toowɗi; ngona seernaaɓe walla foksineer en ni.
So goongaa, heewaani tawo jannguɓe e pulaar tan haa ndanyi heen ɗeen gannde e ɗiin martabaaji. Nde tawnoo noddooɓe ɓee haysinno nde noddiɓe yo ɓe ngar ɓe njannga pulaar payndorinoo heen ko yoɓe ngar ɓe njannga e pulaar ne, soɓe ngarii njanngintaɓe tan ko Pulaar. Ɗum woni holno kelme pulaar mbinndirtoo; holno konngi pulaar mahortoo, e holno doosɗe maggal lelorii. Kono mbele ɗuum tan ene addana janngoowo o wonde asinyoor walla doktoor? E ngaal laaɓndal, yoga e janngooɓe Pulaar walla jannguɓe haa keɓe seedenfaagu mum en e pulaar maa njaabo ala. Ndeke noon alaa-e-sago ngartiren yeewtere ndee e laawol; oonycen kelme ɗee mbele ma en ummo e yeewtere faaɗuɓe.
Woodi ko Janngude Ɗemngal e Janngude he Ɗemngal
Janngude Ɗmngal:
So goonga ɗemngal janngete kono muynetaake. Jaŋde ɗemngal waɗi ko laabi ɗiɗi. Laawol gadanol ngol ko e heɗaade e ngal haale joom mum ene hoccira heen helmere e helmere haa o danya heen ko omo waawa yeewtideede e maggal. Sukayel ko e ndiin mbaydi heewi janngirde ɗemngal mum ɗo adanɗoo. Ko ɗum waɗatamo wiyde ko o muynuɗongal, nde tawno baawgol makko haalde ɗemngal ngal e baɗtugol makko hakkille woɗɗondirtaa.
Laawol ɗimmol ngol ko so tawii ɗemngal ngal ene winndaa o jannga kelme maggal e hol no ɗe mbinndortoo,e no doosɗe maggal lelortoo.
Laawol gadanol ngol en njii, ko ɗemɗe aduna ɗee kala ndenndi poti heen. Kala ɗemngal joom mum en ngadatoo waawde ɗum ko e nanɗe, foti ko ngal binndangal walla ngal winndaaka. Laawol ɗiɗaɓol ngol noon, karallaagal ene jilli heen. Ɗuum woni binndol ngol. Ko e laawol ɗiɗabol ngol ɗemngal ɓurata yaawde ƴellitaade e waawde faggaade gannde e yaajnaade, kadi e ngool laawol neɗɗo ene waawi janngude ɗemngal tawa o wonaani ɗo e nokku ɗo ngal haalate.
Janngude e Ɗemngal ko huwtoraade ngal ngam faggaade ganndal, yeru no njanngirten Arabeere ngam faamde heen gannde diine walla no njanngirten Farayseyankoore ngam waawde faggaade gannde bayɗe no doktoraagal walla asinyooryaagal nih.
E fayndaare arwannde ndee en njii,ɗuum woni janngude ɗemngal, joom mum janngirta ɗemngal ngal ko haa o waawa humtondireede heen haajuuji e yeewtideede heen, foti ko ɗemngal renndo makko,walla ko ɗemngal jananiiwal ngal o hoɗi e nder joom mum en, ko mbele omo waawa faamondirde e mum en e humtondirde e mum en haajuuji nyalnde kala denndaaɗi. Ndeke wonaa haa o faggoo heen ganndal hay gootal woni fayndaare makko( haso tawi so neɗɗo waawi ɗemngal tan alaa-e-sago o faggoto huunde e ganndal renndo maggal, sabu ko ɗemngal soomi ganndal, ma en njiy) . Ɗum firti ɗemngal kala ene waɗi ko wiyetee “ kelmeendi haajuuji nyalnde kala denndaaɗi”, e “Kelmeendi Fanniyankaagal”.
Ɗemngal e Kelmeendi
Ɗemngal wonaani ko wonaa doggol innɗe. Mahii ko e innude kala huunde nde njiyaten,nde co’aten, nde miijotoɗen e nde ngollotoɗen. Yeru, so neɗɗo wi’ii: “ Miɗo ɗomɗi, kaari addanam ndiyam.” e ngol ɗoo kongol ma en tesko, yamiroore ndee ummii ko e miijo, “ɗomɗi” ko co’anɗe, ‘yahde” ndee, ko gollal, “ndiyam” ko huunde nde njiyaten mbaawɗen memde. Ndeke woni ngalu ɗemngal ko heewde ɗeen inɗe. Gootel heen fof noddirten ɗum ko kelme. Kala ko joom ɗemngal en ɓee meeɗaani yiyde,gollaade, so’ode walla miijaade ene hasii ɗuum alaa innde e ɗemngal maɓɓe, ko ɗuum waɗi ene wiyee ɗemngal ko ɓiyngel taariindi e pinal joom mum en.
Ɗemngal e Co’anɗe
Hono no mbiynoɗen nih, ene jeyaa e ko neɗɗo aadorii, innude ko o so’ata e ko o miijoto.
Yeru, e ɗemɗe aduna ɗee kala, ene njogii no mbiyrata hoyre am ene muusa , miɗo wulaa walla miɗo heyɗi. Ndeke noon, geɗe ɗe neɗɗo aadorii so’ode ɗee kala, ko ɗemɗe aduna ɗee kala poti heen, ene njoganii ɗum en innde
Taariindi e Ɗemngal
Taariindi ene jogii batte mawɗe e nguurndam neɗɗo, gila e sifa nguura makko, ɗum woni ko o nyaamata, e ko o ɓoornoto, e no miijorto fof batte taariindi makko ene tawee heen,. Ndeke haysinno wonaa taariindi tan fidata pinal lenyol ne, ene jogii heen darnde teskinnde, ko ɗum waɗi kala ɗemngal ene mahoo e taariindi joom mum en.
En mbiyno,wonde geɗe ɗe neɗɗo aadorii so’ode ɗee kala, ko ɗemɗe aduna ɗee kala poti heen, ene njoganii ɗum en innɗe. Ko hono noon ne kay geɗe ɗe goodaangal mum en ene huɓtodini aduna oo kala, ko wayno leydi, lekɗe, kaƴe, ndiyam, ekn… fof ene njogii inɗe mum en e kala ɗemngal. Kono so en teskiima goomu ɗiɗaɓoo oo ko inɗe kuuɓnuɗe, ɗum firti innde heen fof ene moofti inɗe lenyɗi keewɗe, ɗeen inɗe noon, goodal mum en e ɗemngal fawwii ko e taariindi joom mum en. Yeru, hay lenyɗii ɗi joom mum en koɗi e jeereende ene njoganii lekki innde, kono jogaade innde no noddirta caski,alluki walla murtooki fawii ko e taariindi joom mum en.
Ɗemngal e Koɗki
Nde tawnoo taariindi ene jogii baɗte mawɗe e nguurndam neɗɗo oo gila e sifaa nguurndam mum haa e no joom mum miijortoo, ɗum waɗi yimɓe seertuɓe koɗki fof haysinno joom mum en njiidi ɗemngal ne ko wiyetee “ kelmeendi haajuuji nyalnde kala denndaaɗi” koo ene seerta fawaade he koɗki joom mum en. Koɗɗo he waalo he dow daande maayo e ne seerta seeɗe e koɗɗo e jeeri; koɗɗo e dowri, nokku ɗo adaa nguurndam mum ko ndema e ngaynaaka ene seerta e koɗɗo e saare ɗo nguurndam mom fawii ko e njulaagu, karallaagal ko wayno fitram-gollaagu ekn… Ko hono noon ne koɗɗo e laamorgo ɗo nyeenyal ɓuri waawde huwtoreede, ko wayno nyaawooje,jarfooji e mantooji.Yeru, kala ɗo kaalowo pulaar waawi wonde fof ene anndi ko woni wifde (walla wifugol), kono so tawii joom mum mawnaani e mbaal-waaldi, sara daande mayo wallo ɗo ilam ndunngu yettotoo, omo waawi leelde nande konngol “wifde paggiri”. Kala nyalnde o adii nande konngol ngol ndee ne, hayso o famminaama ko woni paggiri omo leela faamde ko nawdi paggiri e kelme wifde hono no o anndiri ɗum ni. So o arii e mbayla, o nanii kelme“Bifirɗe” o mo faama ɗoon-e- ɗoon ko huunde wifirteende, heddoo noon hol ko nde wifirtee? Mbele ko jeyngol walla ko paggiri. Kadi so o yahii,o hollaaka o wiyaa ko ɗum woni bifirɗe, ma o yah o mo ɓeydoraa kelme keso e pulaar kono o anndaa no bifirɗe mbay walla holno naftorortee.
Pinal E Ɗemngal
En mbiyno konngol hoyre am ene muusa e ne jogii innde e kala ɗemngal, tuugnaade e ko co’anɗe keɓooje kala aade. Ko noon ne kay miɗo jooɗtorii, kala mo hoyre mum muusi ma ɗaɓɓan ɗum feere sabu ko co’anɗe kaaɓniiɗe. Foti o waɗi heen ko peeje hoyre makko walla ko goɗɗo o holliti wallimo e no muusalla kaa deeƴri. Ko ɗuum mbiyaten safraade. Ɗeen peeje noon ene ceerta, fawaade e pinal joom mum en e yonta mo ngoni. Ma wood ɗo ngarɗaa hoore muusoore e ne safriree moomeede haako walla kuɗooli loppaaɗi; ma wood ɗo ngarɗaa ko leɗɗe koƴetee joom mum yarnee; ɗo heen joom mum jaree,ɗum woni nguru hoore makko seeke ƴiiƴam yaltinee heen; ɗo heen joom mum fiɓanee walla moccee, walla haɓɓanee lefol e hoyre tan ko aldaa e waɗeede e hay gootal e geɗe jaŋtaaɗe dow ɗee. Mbele won e ɗee peeje fof jogiinde nafore? Wonaa ɗuum woni haaju men jaabaade tawo, kono en njii kala nde haaju wii neɗɗo teep wiyat feere teep. Neɗɗo seerataa e haajuuji, ɗum waɗi o seerataa e miijaade e fewjude, te en mbiyno ɗemngal jibina ko e innude miijooji,co’anɗe, teskuyaaji e geɗe taariindi joom mum en, wonndude e geɗe goɗɗe.
En njii ndeke ɗemngal ko kanum woni ngaandi lenyol. Ko e maggal ganndal lenyol ngol fof mooftii. Ko kanngal woni caaktirgal pinal lenyol ngol; ko kanngal faccirta hol ndaarannde lenyol ngol jogii e aduna, e hol no ɓiyɓe maggol paamiri nguurndam. Ɗum firti kala huunde nde lenyol ngol alanaa innde, kala ko waawi soomaade e nder majjum ko huunde majjande e nder lenyol he. Ndeke e ndaɓɓa, eɗen mbaawi wiyde kala ɗo ɗemngal lenyol haaɗi ko ɗoon pinal maggol haaɗi, kadi no pinal maggol alɗiri fif ko hono noon ɗemngal maggol alɗirta.
Nokkondiral Pine e Luɓondiral Kelme
Hayso tawii eɗen paami ɗemngal e pinal lenyol ko ɓiyɓe nahaande mum, sabu hono no mbiyno ɗen dow ni, wonnde taariindi hayso wonaa kanum tan fidata pinal e ɓamtaare ɗemngal lenyol ne, e ndi jogii heen batte mawɗe. Kono eɗen nganndi neɗɗo wonaa no puɗi ni walla no yoga e mbarakon ni. Eɗen nganndi won e puɗi so egginaama e nehaande mum en tan maayat, nde tawnoo won e majji ene mbaawi wuurde e waalo kono mbaawa wuurde e jeeri, ko hono noon ne kay won e mbarakon ene njaɓa wuurde e nguleeki kono cuusa jaangol. Neɗɗo noon ene waawi jaaɓde e kala weeyo. Ko ɗuum waɗi neɗɗo feŋaaki ɗo gootel. Ko o jahoowo mo jooɗaaki kadi kala nde o yahi maa wood ko o nawori, kala nde o arti maa wood ko addori. Ko ɗuum waɗi, e nder daartol, yimɓe ceeraani e nokkondirde pine rewrude e jokkondire mum en sabu ɗanle, njulaagu walla ruggooji heen sahaaji wona ruumaanuuji walla nii uujooji. E nder ɗiiɗo lawbi fof neɗɗo ene waawi faggaade heen pinal kesal e ndaarannde aduna hesere, kadi ene hasii kala ɗo o nokki pinal kesal o luuɓoroo kelme joom mum en, foti o huutori helmere ndee wumre walla o taaynunde e ɗemngal makko (yeru so tawi ko e pulaar o taayninde mbiyen o Fulii).
Renndo Fulɓe e ngalu Ɗemngal Pulaar
Hayso Fulɓe ko lenyol keɓtinirteengol ngaynaaka ne, sabu maɓɓe heeroraade ngaal gollal e nder hiinaange Afrik, haɗaani kadi ko ngol lenyol fitram gollaagu, nyeenyal e ganndal. Fulɓe ko aynooɓe nay, biy e baali, ko sippooɓe kosam e nebbam, kadi ko remooɓe jeeri e waalo; Fulɓe ko Subalɓe awooɓe, Maabooɓe sanyooɓe, Seɓɓe raddooɓe, jeyli mum en ɓiyɓe maggol reenirooɓe; Jaawanɓe julotooɓe joom nyeenyal en laamɓe maggol fewjanatnooɓe. Fulɓe ko Sakkeeɓe ɗatooɓe, Wayluɓe tafooɓe, Lawɓe sehooɓe, Awluɓe daartol e askooji maggol mooftooɓe, Wammbaaɓe hoɗooɓe nyalnde wolde maggol nyanyinooɓe. Fulɓe ko Tooroɗɓe janngooɓe, Buurnaaɓe looɗe e genikaawe ɓakke mahooɓe. Ɗeeɗo kinɗe Fulɓe fof ndendi ko noddirɗen kelmeendi haajuuji nyalnde kala denndaaɗi kono wootere heen fof ene jogii ko mbiyeten kelmeendi fanniyankeeji.


text:
Jaɓɓorgo Pese Fulfulde
Pesol: Fulfulde
Cellingol ɗemngal fulɓe kaɗooje e kuccam
Naatirdi : Eɗen innira ɗoo « gootiɗingol », ɗiin laabi deweteeɗi ngam suɓaade e lelnude dabi winndude he mbaydi ndenndaandi kala ɗemngal...
Ko mi ɗemngal…
Ko mi baawal mahowal renndo, ko miin reeni jotondire, moopti kawre, suuɗi gannde. Ko miin tami pinal, ko...
Google e Wikipedia : Hol ko haɗi fulɓe winndude ?
Google jeyaa hannde ko kuutorɗe Enternet ɓurɗe mawnude. Leƴƴi keewɗi ina pooɗanoo yo ɗemɗe mum en naat e mum. Wikipedia (Wikipejaa) ne ko...


text:
Dawrugol Senegal ngam Ƴellitde Ɗemɗe Ngenndiije
Kuule Laamu Ngenndi Senegaal ngam Wallitde he Ɓamtaare Ɗemngal Ngenndiyeewal Pulaar
Fayndaare waɗde ɗemɗe ngenndiyankooje Senegal ɗemɗe pinal, kadi tuugnaade he ɗuum ngam rokkude jaŋde ndee (nehdi) kutorɗe baawɗe jibin’de ngartam nafojam tawa ko jahdu ɗam e kesam-hesaagu e ɓamtaare, ko alaa e sago maa ɗemɗe ɗee mbinndee kadi ɗe naatnee he tippudi jaŋde ndee kanum he kuwtorɗe golle laamu ɗee e kala geɗe nguurndam leydi ndii.
Gila 1960, nde laamu Senegaal felliti huwtoraade alkule latin ngam winndude ɗemɗe ngenndiyankooje ɗee, binndol e jaŋde pulaar seeraani e ƴellitaade.
He 1980 laamu nguu yaltini dekkere Tng. 80-1049 ñalnde 14 Yarkomaa/Octobre 1980 ngam lelnude kuule mbinndiin e cañu kele pulaar. Kono ummaade ndeen fayde hannde Pulaar waɗii taaɓabnde mawnde he yeeñcin’de ganndal kanum e muulngo defte.Ko ɗuum waɗi laamu ngu faami wonnde ɗeen kuule nattii waawde yon’de ngam reen’de mbinndiin e cañu kelme pulaar. Ko ɗuum saabii he yontere 29 bre Ngenndiyankoore ngam Ƴellitde Binndol (Semain National de l’Alphabétisation), dekkere Tng.80-1049 saataama kadi o timmitinaa he mbaylaaji jooɗinooɗi ñalnde 7 e 8 Silto/Septembre. He ngoon baylogol, ɓe kiisiima heen keɓe dañaaɗe he kuwtorogol ɗemngal ngal binndol e goottingol kelme hakkunde calte fulɓe (he kala ɗo mbaawi jeyeede he nder Afrik) kanum e ceertugol ngaddiinaaji. Ɓe teskiima heen kadi taaɓanɗe baɗaaɗe he ɗemngal ngal to bannge wiɗtooji e ballifanɗe. Ƴeew journal officiel du Senegal
Like this:
Like Loading...
Related


text:
Eɗen keewi nande konngol annduɓe men njettini en ummoraade e Nulaaɗo Alla tedduɗo, mo jam e kisal ngoni e mum oo. Ngool konngol woni « Liimanaagal juulɗo timmataa so wonaa tawa yiɗan banndum ko yiɗani hoyre mum koo ». E miijo men, en cikkaani so tawii enen fof en paamdii ko ngol konngol firti e holi ko ngol roondii. So en ngetiima faccirde ngol, alaa e sago ndutto-ɗen e ngonka renndo e hoore mum. Tawa noon eɗen paami wonde renndo ko dental leƴƴi, tee ko renndooji ndentata ngona leydi walla ngenndi. Ndiin ngenndi keewndi wiyeede ko laana ka ɓesngu fof joli e mum, ngonka e hakkunde maayo, ɗo hay gooto sooynotaako tufnde saka miijoo so engo juuwni. Waɗde ko ɗoon wiyetee woto dilluɗo, so ɗum alaa ka waɗa sooyyaa, hawngo wooɓna ka ndiyam. Eɗen nganndi noon, e ngaa sahnga, so ka yuwii, ka yuwantaa gooto. Waɗde kay moƴƴi tan ko jolɓe e makka mbaasa dillinde ka, so tawii kay ene njiɗi daɗde.
Waɗde en paamii, so tawii leydi laatii ko laana, enen fof ko en awƴooɓe, sago men ko yoo laana men kaa joof e jam e kisal. So en njerondirii joofgol laana kaa e ɓamtaare, firti ko so tawii en calaaki dillinde laana kaa, en nanat tan ene haalee tawa en njiyaani. Waasde en dillinde laana kaa noon, ko yiilaade mbele jam saroo e leydi hee. Annduɓe to bannge hakkeeji aadee kollirii wonde hakke neɗɗo ko « rokkeede hattan waɗde ko yiɗi, heɓde ko yiɗi e wonde ko yiɗi ». So puuyɗo nanii wiya « waɗde ko mbelaa-mi fof maa mi haala, sabu ko hakkeeji am ndokki mi ɗum ». O yejjitiitii, won ko goɗɗo haalata kañum ne, ene waawi metta mo. Won ko goɗɗo waɗata, ene waawi bonnana mo, tawa alaa ko o waawi heen, sabu oon ɓurde mo doole. Pulaar noon ene wiya, « neɗɗo muñiranta mo waawi, ko haa baawɗo ɗum muñana ɗum ». Waɗde pot-ɗaa hormoraade hakke goɗɗo mo mbaawno-ɗaa ñaayde wonta jam, ko haa goɗɗo waasa ñaayande ma hakke maa. Ñaaygol hakke noon, ene wona e fannuuji keewɗi : Suurtude neɗɗo, fiyde ɗum, yennude ɗum, heɓtude jawdi mum, haɗde ɗum ko yiɗnoo dañde, falaanaade ɗum ko yiɗnoo wonde, tonngude ɗum haa ronkita ko yiɗnoo waɗde, haa e wiyde ɗum biyaate bonɗe, haa teeŋti noon, e so wiyaani ma waɗaani ma.
Kala nde njiy-ɗen hare waɗi, tawata ko won ñaayɗo hakke janane. Kono holi kadi ko annduɓe ɓee kaali e no mo hakke mum ñaayaa foti waɗde ? Sikke alaa, ko daraade haa o heɓta ko o teettanaa koo, kono o fotaani waɗirde junngo makko. Tawde laabi ene ngoodi, yo o rew e laabi, o wullitoo ɗo o foti wullitaade. Kono hannde, helmere ngenndiyanke ndee ene hebbini e leñol ngol jarabi, haa mo wiyaaka noon fof, sikkata ko hay huunde wonaani. Maa en ngartu e mayre, kiñen mahdi mayre haa ngannden ko soomii heen koo. Kono so en tuugniima tan e ko cikku-ɗen nde firti koo, heewɓe e men ene njiɗa askitineede heen. Jarana ɗum en hay tooñde ɓe mbiyaani ɗum en mbaɗaani ɗum en, gila e yimɓe haa e renndooji walla nii leƴƴi goɗɗi. Wiyde neɗɗo gooto ko boni, ko yaɓɓude hakke mum, waɗde, wiyde ɗum leñol no wooorunoo, ko tokkitde ngal dow cammalle njooroo ! So tawii en mbaawaani huutoraade ko seerndi en dammuwol koo, banndiraaɓe, en njahataa hay nokku. Ɗuum woni hakkille, deenirteeɗo ndimaagu e neɗɗaagu, mo Aamadu Sammba Demmbele wiyata « gollorgal potngal huutoreede e teylaare, walla jalo remoowo renndo tawa duggaani ».
Yo Alla rokku en hakkillaaji paamooji haala kippiika, mbele naftoro-ɗen miijooji cakkiiɗi les mum. Ko ndeen tan mbaawaten daraade kaalden goonga tawa moni e men kala ene yiɗani banndum ko yiɗani hoyre mum koo, ene añani leñol goɗngol ko añani leñol mum koo !
Malal Sammba Gise


text:
Majigen Soh jeya ko fedde wiyiteende sosial farma. Ummani ko wallude kala niawdo
Saakitaama ñannde : Hesɗintinaama ñannde :
Yontere nde min bismoto ko suka debbo biyeteedo Majigen Soh. O jeya ko Luga, wuro wongo doo e Senegal, hakkunde Thies e Ndar. Kanko noon o yaarete ko duubi noogas et nay. omo dilla e gede keewde. Oma dilla e njalniika, jamaano wadi omo gollo e kabrogol e jaynde wonde toon to Luga ene wiye Fesfop, kadi koo jimoyo. Kono addi yewtere men hande ko oodo suka ene darii e fedde wiyeteende social farma, dar nde yood nde mbela wallude kala niawdo ha hebta tielal mbandu mum. So gumdo, malla lajoowo, walla garaado niaw tan. Haadaani doon tann. Kadi omo dagii no feewi ngam wallude almubbe tokosbe yelotoobe e nange nde. Kala e nder lewru korka ha e julde omo darna nialaade nde ganduda ko heba hokkude sukaabe almube ko ñaami e seekandebe tiomthi.


text:
Kala guurɗo ko maayoowo.
Kala maayɗo, goonga, ko jiyoowo.
Ndekete hay aduna ko nattoowo.
Hannde aɗani dow leydi ko a ñaamoowo; ko a jaroowo.
Yiɗɓe e sehilaaɓe ko a paggotooɗo.
Ko nguurɗaa heewde e famɗude ko a maayoowo.
Fij, jal, murtu, ɗowto, kono dey malayka oo ko garoowo.
Ko mbaawɗaa waɗde fof, o wonaa kaaytoowo.
Fiɗtaandu ma ko o gittoowoo maa nii ɗoofoowo.
Maayɗo,
nde caŋkiɗaa ko a keblateeɗo.
He lootirka ko a palateeɗo.
He tekkere ko a coomateeɗo.
he paaɗka paliika ko a lelnateeɗo.
Leydi ko a joortateeɗo.
Julde ko a juulateeɗo.
Caggal ɗuum ko a duwanteeɗo.
He yeeweede ko a goppateeɗo.
A dillataa, a daalataa, a wonaa ɓoslittooɗo.
Gannduɗoma ko goyoowo.
Giɗo ma ko kiiwtotooɗo.
Maa ɓe ngoy haa ɓe tampa kono a wonaa gartoowo.
Teewu maa ko ƴakkeeɗo.
Naamnde ko a naamndeteeɗo.
So ko a malaaɗo, ko a beltinteeɗo.
So ko a malkisaaɗo, ko a torlateeɗo.
Maayraaɗo,
Hay aan ne ko a garanteeɗo.
So a woyii ne ko a deƴƴoowo.
Ɓooyi juutde fof, joom jey jey mum ko gartiroowo.
Ko Geno jeyi en, kadi to makko, mo woni kala ko duttotooɗo.
Kala mo lajal mum yonti hay hojom wonaa ɓeydanteeɗo.
Maayraaɗo duwaaw ma ko katojinaaɗo.
He muñde muñal toowngal ko a ɗaɓɓiraaɗo.
Ɗum ko aduna nattoowo.
Hakkillaaji ceŋiima he oo aduna gasoowo. Mbate maayde yonaani baajotooɗo.
Aan bone baɗoowo, mbate maayde yonaani baajotooɗo.
Aan yimɓe liggotooɗo, mbate maayde yonaani baajotooɗo.
Aan mo nuunɗaani, mbate maayde yonaani baajotooɗo.
Aan, Geno, goofoowo, mbate maayde yonaani baajotooɗo.
E kuɗol: Mohammed Jallo


text:
Ahmed wul Abdallaahi woniino Jooɗaniiɗo keeriiɗo Koolaaɗo Kuuɓal Fedde Ngenndiije Dentuɗe to Afrik hirnaange, to Somaali, e to Burunndi ; hannde ko kanko ardii nokku biyeteeɗo Centre-4S (Centre des stratégies pour la sécurité Sahel Sahara) jooɗiiɗo e Nuwaasoot.
E miijo Ahmedu wul Abdallaahi, hare ownugol (AQMI …) ina yejjitina yimɓe musiiba ɓurɗo bonde, so njulaagu dorog.
Hay so tawii o sowtaani innde hay leydi ngootiri walla hay neɗɗo gooto, o joopiima kam jokkondiral gonngal hakkunde won ɓeen ardiiɓe leyɗeele kam e pelle e resooji dorog. Min piranii on ɗoo, jokkondiral jaaynde wiyeteende « Afrique Drogue » waɗdunoo e makko.
Afrique Drogue (AD) : Njeye-ɗaa ko e miijiiɓe wonde hay so hare luulndiinde ownugol ko rowrowre, ittataa ende yejjitina yimɓe musiiba goɗɗo so njulaagu dorog e nder diiwaan Afrik hirnaange oo, haa arti noon e kokayne (cocaïne) . Hol ko tag-maa wiyde noon?
Ahmeddu wul Abdallaahi (AwA) : Miɗo sikki ownugol fotaani wonde ko tuubakooɓe mbiyata « lekki mbirnuki dunndu » koo. Hol ko woni dunndu nduu ? Dunndu nduu ko njeenaari tuddiinndi e huunde e juɓɓule kisal kam e sarwisaaji ndenndaandi , kono noon, e ko ɓuri teeŋtude ko dorog. Miɗo haawaa, sibu waɗii sahaa, ko ɗum tan haaletenoo, jaayɗe ko ɗum ngardintunoo e binndanɗe mum en, rajooji e ko ɗum kaalatnoo âlnde fof, ardiiɓe dipolomasi kadi ko ɗum nawtatnoo, miɗo haawaa ko nattini ɗum haaleede jooni. Miɗo sikki hare luulndiinde ownugol ummanaande ndee, so yimɓe ndeenaaki, maa yejjitin ɗum en ooɗoo musiiba hono njulaagu dorog, ngu waɗooɓe ɗum ɓee njiɗaa haalee. Aɓe na tuddini e nder won ɗeen gure laamorɗe, heen sahaaji nii tawa ko yimɓe laamuuji, tawi kadi aɓe lutti hisnude jokkondire maɓɓe. Tee aduna fof ina anndi ! Ko ɓuri haawnaade heen kadi, ko huunde e sarwisaaji kisal leyɗe hirnaange ina nganndi ɗuum, kono ellee ɓuri toppitaade ko hare ownugol ….
AD : Aan noon, hay ko ɓooyaani koo, jokkondiral hakkunde ownugol e njulaagu dorog haalaama no feewi, haa arti noon e batu G20 njooɗinoongu to Pari …
AwA : Sarwisaaji leyɗe hirnaange nattii haalde haala dorog soi na kaala ko faati e leyɗe Saahal maa Saharaa. Kono, humpito am to Somaali e to nokkuuji goɗɗi, ina ngaddana mi miijaade wonde geɗe ɗiɗi ina njokkondiri no feewi. Yo won wonande hashish, kokayne … Yanti e ɗuum dadngooji to golf Gine. Ɗee kala ina caabii warhooreeji ɓurtuɗi baɗeteeɗi e faggooji diiwaan oo. Ɗumɗoo ina saɗtini no feewi golle ardiiɓe ɓe ngonaa yeenaaɓe walla sarwisaaji kisal jiɗɗi laaɓal ɗii.
AD : Mbele wonaa ɗum nii woni ko woodi jooni ? Yeruuji jokkondiral hakkunde hoohooɓe politik walla kisal e tarafik dorog ina keewi hannde e diiwaan oo …
AwA : Ɗum ina woodi, ina tabiti. Kono nde tawnoo dowlaaji diiwaan oo ngalaa semmbe no feewi, ngaal jokkondiral ina ɓeydoo tan, golle ɗee ina ɓeydoo hittude walla nattude aaɓnaade. Artude e ngonka ngaadoraaka, maa saɗtu no feewi. So a ƴeewii ko woni Meksik e nder leyɗe Amerik Latin goɗɗe, aɗa waawi faamde ko jogori heɓtaade diiwanuuji men ɗii.
AD : E miijo maa, kamɓe tarafikaaji ɗii, ɓe njettiima ardorde dowlaaji Muritani, e Senegaal walla leyɗe diiwaan oo goɗɗe ?
AwA : Yimɓe fof mbaɗti hakkillaaji mum en ko e Gine Bisaawo, leydi tokosiri, ina mbiya wonde wontii dowla dorog. Miɗo sikki, hay so tawii ko ɗum goonga, eɗum addana yimɓe ɓee makkinaade ko woni e dowlaaji goɗɗi ɗii koo. Haa teeŋti noon e nder leyɗe goɗɗe hirnaange Afrik , ɗo jokkondire keewɗe ngoodi, rewrude e resooji keeriiɗi, walla hakkunde galleeji walla sifaaji goɗɗi . Tee tarafikaaji ɗii ina njogii mesasuuji ɗi yimɓe njokkondiri ɓee paamata no moƴƴi, so wiyde : « dorog yeeyaaka, huutoraaka e leyɗe amen. Hol ko bonnanta on so min ndewnii ɗum e diiwaan mon. Alaa ko bonnanta sibu faaraa ko nokkuuji goɗɗi … ». Kono won ko ɓe kaalaani. Ɓe kaalaani wonde kaalis dorog in abonna fof. Ina bonna sariya e nuunɗal, in abonna polis, ina bonna kisal. Ko ɓuri ɗoon bonde, ina haɗa haa yoora kos, demokaraasi. Hawde huutortooɓe kaalis dorog e woote ina metti haa ɓurti.
A.D. E miijo maa, ardiiɓe diiwaan oo ko e maɓɓe ngondi walla ko ɓe muɓɓuɓe gite maɓɓe tan ?
AwA : E miijo am, yoga e ardiiɓe diiwaan oo ina njokkondiri e tarafik dorog oo, rewrude e jokkondire hakkunde galleeji walla e jokkondire mum en keeriiɗe. Ɗum na addana ɓe dañde jawdi keewndi. Waɗi en wiyde noon, ko ñaawoore waawaa woppitde tarafikaaji ganndaaɗi so tawiino keɓaani yamiroore ummoriinde dow. Ɓe mbaawaa jogaade tiitoonde dipolomasi e ɗannoraade no ɓe mbeliraa so tawii wondaani e bammbugol vurngol toowde. Zum weevaani dallinde. Kono tan, no yoga e pelle dorog Amerik Latin ganndaaɗe newniniraa e leyɗe men nii, ina ngaddana en miijaade wonde aɓe njogii yimɓe e njuɓɓule leyɗe men. So a ƴeewii caɗeele Amerik hawrata ngam gollodaade e leyɗe Amerik latin, eɗen mbaawi wiyde wonde ɗoo e duuɓi garooji (so wonaa ɗum woni ko woodi koo boom), leyɗe hirnaange maa ndañ caɗeele gollodaade e leyɗe Afrik hirnaange.
A.D. Kamɓe tarafikaaji dorog ɓee, walla jooɗaniiɓe ɓe e leyɗe men ɓee, aɓe njogii mbaawka e wooteeji juɓɓinteeɗi e Afrik hirnaange ɗii ?
AwA : E miijo Amadou, ko ɓooyii jumpude e wooteeji men, haa teeŋti noon kadi so tawii ko ɗoo ɓe ngoni. A ɓe keewi jawdi. Ɓe coklaani hiisa laaɓtuɗo. A ɓe mbaawi gijaade. Waɗtuɓe hakkille e nokku oo kala ina nganndi wonde tarafikaaji ɗii ina njogii wallidiiɓe to ɓuri toowde e laamuuji men. Ma darnde battin no feewi e woote jogorɗe yuɓɓineede e lebbi paaɗi.
Ƴoogirde : RFI
Firo Bookara A. Bah


text:
Seyku Umar Bah, Yimiyanke Pulaar o e Jime mum
Ñalnde 26, Seeɗto (Avril) 2020, Fuuta Tooro waasi gooto e ɓiyɓe mum korsinnooɗo ngenndi mum, ɓaleeɓe Muritaninaaɓe ne kay mbaasii harbiyanke ndimaagu, baɗɗo cagataagal mum fof he haɓaneede potal e ndimaagu he leydi mum, kono ɗemngal Pulaar e Pulaaryankooɓe aduna kala njahraama yimiyanke mum en ŋana binnduɗo hakke 200 yimre pulaar tawa yoga heen ene fiilaa e leppi ɗi o waɗatnoo ngam hirjinnde e finndin’de.
Sayku Umar Bah, sabu ko kanko kaalaten, jibinaa ko ñalnde 6, Siilo (Janvier)1956, to Ɓogge-Dow he nder Fuuta Tooro (Muritani) diiwal Halayɓe. Sayku Umar jibinaa ko he galle ganndiraaɗo ganndal Islaam, hono no o siforiiɗum he yimre makko almuudo ni. Wadde ko he nder galle maɓɓe, nde o yonti naatde jaŋde, o winndanaa BAA, tawi kadi ko baaba makko tigi wonnoo ceerno makko, ko he duɗal mum o janngi Qur’aan. Sabu wonnoode he duɗal baaba makko ko Qur’aan tan janngetenoo ɗoon, nde o yonti yuurnaade defte baaba makko nelimo to seernaaɓe woɗɓe yo o yah o janngoyaa toon Sariya e ɗemngal Arab. He ndiin mbaydi, o janngii e seernaaɓe heewɓe ko wayno Ceerno Abdallahi Jah mo Ɓoggee, Ceerno Haamidu Gaalal mo Bagodin, porofessoor Aliw Kan mo Teekaan, Ceerno Muhammadu al-Basiiru Bah, mo Ɓoggee, Ceerno Abuu Malal Bah mo Jowol. Ɓeeɗoo fof ko ɗoon he wuro Ɓoggee he ngollatnoo. Caggal ɗuum Sayku Umar yahi Kayhayɗi (Kaedi) to duɗal Ceerno Amadu Neene Bah, o woni toon duuɓi tati omo jannga toon Sariya. Kono Sayku Umar wiyi, ceerno mum gaadanɗo ɗum feɗɗitaade he ɗemngal Arab ko Amadu Abdul Sal. Ko ceerno makko mo tiindinooje mum ɓuri battin’de he hakkille makko sabu mum yaajde ganndal e waawde ɗemngal Arab.
He 1976 o waɗi ƴeewndo ngam won’de jannginoowoo ɗemngal Arab he duɗe laamu Muritani. Nde o ƴettaa heen o nawaa wuro Seylibaabi. O janngini ɗoon duuɓi ɗiɗi, caggal ɗuum o waɗtoyaa direkteer duɗal Garlol he lewru Silto (Septembre) 1978. He hitaande 1979, o nawaa duɗal ilo K, to Nuwaasot. Ko he ndeen hitaande o dañi burse makko ngam jokkoyde jaŋde makko to leydi Libi. O janngi toon e duɗal ndema Awoyliya haa o dañi heen seedanfaagu makko cukko aasiñoor (ingénieur adjoint, en agronomie), he hitaande 1983. “Miɗo goddunoo no feewi he janngude ɗemngal Farayse,” o wiyi, kanko Seyku Umar, ko ɗuum waɗi he Silto (Septembre) 1985, njahmi to duɗal jaaɓi-haaɗtirde Bordoo 3 ( université de Bordeaux 3) he senngo jannginoowo ɗemngal Farayse heertinanaango hoɓɓe, janngumi ɗoon duuɓi ɗiɗi.” Tuggude 1988 haa 1993 janngoymi duɗal jaaɓi-haaɗtirde Pari 3 ( Sorbonne Nouvelle), 1999 haa 2000 Pari 5 Descarte. Ko ngol lappol kaawningol addantami wiyde, heen sahaaji, “komi ceernaajo daccuɗo ( un marabout raté) walla almuudo majjuɗo he nder duɗe jaaɓi-haaɗtirde Farayse.
Seyku Umar Ba yimiyanke Pulaar
Ko e hitaande 1977 Seyku Umar fuɗɗii janngude Pulaar he nder duɗal Umar Alasan Jah mo Ɓoggee. Nde tawnoo ko he ɗemngal Arab o janngi, ko he ngaal o nehii, kadi omo yiɗnoo ngal no feewi, ɗo adan ɗoo o fuɗɗorii ko winndude jime he Arab. Kono he 1978, o waɗti fentude jime he Pulaar caggal nde o janngi winndude he neeniwal makko. O fuɗɗorii ko firde jime Arab o waɗti ɗum en he pulaar kadi o wayla taariindi jeereendeyankooɓe ndii no ardi he jimol ngol ni o waɗta ɗum he taariindi Fulɓe walla Fuutankooɓe. Yeru, kala ɗo yimre ndee haalatnoo Tilliis (khayme) o waɗta ɗoon huɓeere walla suudu.
Loowdi Jime Sayku Umar Bah
Ko Sayku Umar inniri lappol kaawningol koo, sikke alaa ene battine he nguurndam makko, hono no jime makko ɗee kabrirta en ɗum nih. Eɗen njiya he makko won’de almuudo paarnoriiɗo almudaagal, pullo kiranoowo pulaagu e Fuutankaagal mum, ɓaleejo kaɓantenooɗo ndimaagu e hurum neɗɗo ɓaleejo, kono kadi o ɗuurnaaki goonga wonnde Afrik ko daɗaaɓe hannde e ganndal e mbaylaandi ndi o wiy en, “wonti no Alla deweteeɗo ni.”
Sikke alaa, toɓɓe loowdiiji jime Sayku Umar Bah ene keewi kadi ene ceerti, sabu en mbiyii o fentii hakke 200 yimre, kono so en njonndiniima haysinno ko hee ɗee-ɗoo jime ɗe payɗen taraade ma en taw
ɗeeɗo toɓɓe ene ngarta he nder kala jime makko: Ganndal e mbaylaandi, ɗemngal Pulaar e Fuutankaagal (neɗɗankaagal,pinal, e daartol Fulɓe), ndimaagu e hurum neɗɗo ɓaleejo, ndimiyankaagu, jeytaare e potal hakkunde yimɓe; reen’de jojjannde aade haa ɓuri teeŋtude e rewɓe.
ALMUUDO
Ko mi almuudo tani mum almuudo
Ko mi almuudo gonɗo Ko mi almuudo donɗo.
Ko neɗɗo nehraa fof battina he mum,
Ko neɗɗo wuuri fof suɓanoo ɗum ɓiyi mum.
Neɗɗo ene yiɗi ko tawri jibinaaɓe mum
Haa teeŋti so wontii donateeɗi ɓoornateeri njaatiraaɓe mum.
Ko oo Qur’aaniyanke woni baaba am
O anndaa so wonaa Allah e Nelaaɗo e enɗam,
Mo ñaawrataa so wonaa ndee yiyannde jibini mi
Waɗde ko o tawri taani am koo o rontinimi.Sayku Umar Bah
Almudaagal ko huunde adiinde he Seyku Umar Ba, hono no njaŋtori ɗen ɗum dow ni, ko ɗuum waɗi almudaagal ene battine he makko. Hono no o wiyri ɗum he yimre hee ni: “Ko neɗɗo nehraa fof battina he mum”. He njillu makko ngu o adii waɗɗe he Dowlaaji Dentuɗi, o rokkiino min heen teskuya e wonnde haysinno almudaagal nattii yiytinaade e ɓoornungal makko walla darnde makko (won’de mo dawriyanke e pulaaryanke) ne, ene feeña he sawto makko. Sabu no o daasirta sawtowol makko so o mo haala e ne no o fooɗirta kelme ɗee ni, waɗi ɗum he makko ko nehdi almudaagal. Kono he yimre makko Ceerno Muntagaa Taal, Seyku Umar famminii en heen yiyannde mum he Ceerno,
” Ceerno hannde wonaa kaala tan e kurus
Wonaa alluwal tan, deftere maa tummbitere;
Ceerno hannde wonaa waare tan e Kufune…”
Ndeke noon eɗen mbaawi wiyde wonnde o yiyaani luurondiral hay gootal hakkunde won’de mo Ceerno e won’de mo dawriyanke kaɓanteeɗo ndimaagu leñol e won’de Pulaaryanke cippiranteeɗo ƴellitaare pinal e ɗemngal mum.
ƊII DULƊI GULƊI (Ɓaleejo)
Ko mi ɓaleejo nguru e mbaydi
Ɓaleejo tiinde e ngeɗu ko noon yimɓe mbaadi.
Mi ɓawlat ndonmi ko ɓawlude ko ɗuum woni aadi.
Njiɗatmi koko ngonmi mbasortoomi koko ngonmi
Kiitortoomi koko kiitortooɗomi nanndi;
Mbaydi am rawnat so mi suniima mi ɓolii ma,
So mi hesniima mi rawnat;
Somi weltiima mi wasiima mi ɓawlat.
Ko mi ɓaleejo mi hiitortaako ko ɓawli
Ko mi ɓaleejo mi mankinortaako ko ɓawli
Mbasortoomi, ngaaɓnortoo mi, nduwortoomi koko ɓawli.
Naange ñawlii ngummo ɗen he jonnde men
Ɓamten, teddinen ko ngonɗen ɓamtoroɗen.
Fenaande ɓooyii e ɓaleejo hiitoreede he nguru mum.
Waɗde ñalawma am moƴƴo ko ɓaleejo,
Dawol am gaaɓngol ko ɓalewol tawde komi ɓaleejo;
Mi wontaa hiitoro ko ɓawli.Seyku Umar Bah
Ɓaleejo e ɓalawaagu ko toɓɓe keewɗe artude he nder loowdi jime Sayku Umar Bah. Ɗuum noon haawnaaki he kala ɓaleejo Afriknaajo haa ɓuri teeŋtude he ɓaleejo Muritaninaajo, sabu gonndigal kaaɓni ngal hakkunde ɓaleeɓe e safalɓe he nder leydi he. Yimɓe heewɓe kadi ɗanniiɓe he leyɗeele safalɓe ko wayno Libi, to Seyku Umar wonnoo to, ene keewi teskaade he Arabeeɓe won’de yimɓe jogiiɓe yaw he neɗɗo ɓaleejo. Ɗuum ene addana ɓeen ɓaleeɓe ɓeydaade tin’de koye mum en e hiran’de neɗɗaagu mum en. Teeŋti noon he neɗɗo bayɗo hono no Sayku Umar janngunooɗo he Arab, nehaa he yiɗde neɗɗaagal e pinal Arabeeɓe. Wuurde kaan ɗoon ngonka ene addana ɗum ruŋtaade joom mum en, ruttaanoo neɗɗaagu mum e pinal mum. Ɗuum ene feeña he ndee yimre he ɗii-ɗoo konnguɗi:
“Ko mi ɓaleejo nguru e mbaydi, ɓaleejo tiinde e ngeɗu ko noon yimɓe mba’adi. Mi ɓawlat ndonmi ko ɓawlude ko ɗuum woni aadi; njiɗatmi koko ngonmi mbasortoomi koko ngonmi; kiitortoomi koko kiitortooɗomi nanndi. Mbaydi am rawnat so mi suniima mi ɓolii ma, so mi hesniima mi rawnat; somi weltiima mi wasiima mi ɓawlat.”
Pulaar ko Ɗemngal
Pulaar ko ɗemngal no ɗemɗe winndere nii bayngal,
Ngam woni neɗɗo ko ɗemngal.
Reeni ɗemngal ko binndol,
Yonaani he ɗemngal tan kaalgol
Hayso ene nafa he reen’de keerol.
Acci ɗemngal ko pinal e
Yeeñcin’de mbaylaandi e gollal.
En ɓuraaka tinndi e daari keewgol
Ɓuraɗen ko binndi e mbaylaandi e gollal.
Grek hecci ɗemɗe aduna fof he ganndal,
Kono nde yeebanoo tan heedtu caggal
Lollii ko he taaniraaɓe men Firawna en ɓe keɓnoo ganndal,
Hayso en paalaaka, ɗum hannde e mawnude goodal.
Ɗuum noon pulaar ko ɗemngal he doole ɓiyɓe mum pad ngal
Winndeede e wiɗteede naamningal,
He pewje ɓiyɓe fulɓe fof cabbi ngal.
Yoo hersu hoya kala mo yiɗaa ngal
Nuska waya no jaawngal.
Yoo Alla ɓamtu ngal ɗemngal
Nuska Usta kala mo yiɗaa ngal.Seyku Umar Bah
Hono no haɓanaade ittude yawaare nde raneeɓe njogii he nguru ɓalewu ni, e finndin’de neɗɗo ɓaleejo e hirji’de ɗum he yiɗde hoore mum e faarnoraade nguru mum ni, ko noon ne hirjin’de Afriknaaɓe yoo nduutano ɗemɗe mum ngenndiyeeje ko yiɗde heɓtude ndimaagu mum timmungu e salaade won’de jowitiiɗo. He ndee ɗoo yimre Sayku Umar siftinii en wonnde: “Reeni ɗemngal ko binndol, yonaani he ɗemngal tan kaalgol hayso ene nafa he reen’de keerol. Acci ɗemngal ko pinal e yeeñcin’de mbaylaandi e gollal. En ɓuraaka tinndi e daari keewgol, ɓuraɗen ko binndi e mbaylaandi e gollal.” Ndeke janngude ɗemngal men woto won tan janngude tinndi, daari, paykaa e pulareeje, haysinno ɗuum fo ko heen jeya. Kono ko yo en njeeñcin heen gannde e pine toowɗe wonndude e mbaylaandi e gollal.
Ma en ngartu he Jime Ceerno Seyku Umar Bah he nder winndannde woɗnde. Yoo Geno yurmomo hoɗnamo ɗo ɓuri toowde he aljannaaji.


text:
Laanel wiɗto Rosetaa e roboo (masiŋel baawngel gollinde hoore mum) Philæ (Rosetaa e Filaayee) juuriima dow hoodere laaci Curii (67P/Churioumov-Guérassimenko). Walla mbiyen Rosettaa joɗɗinii Filaayee dow hoodere laaci Curii.
Laanel wiɗto Rosetaa e roboo (masiŋel baawngel gollinde hoore mum) Philæ (Rosetaa e Filaayee) juuriima dow hoodere laaci Curii (67P/Churioumov-Guérassimenko). Walla mbiyen Rosettaa joɗɗinii Filaayee dow hoodere laaci Curii.
Ɗum waɗi ko ñalnde alarba 12 noowammbar 2014, waktu nayaɓo e hojomaaji ɗiɗi. Ko ɗum huunde mawnde no feewi, sibu ko ngol woni go’o. Yahaama lewru, yahaama to hoodere jaayre, yahaama nder niɓɓe kammu goɗɗuɗe, kono juuraade e dow hoodere laaci, ko ngol woni go’o. Hol ko duñi Orop waɗde ngalu keewngu e ndee eɓɓaande ? Hol no geɗe ɗee njahri ?
Faayndaare majjum ko etaade faamde yuɓɓo naange men ngee (naange e taariiɗe mum) kam e no nguurndam ardi, woni fuɗde nguurndam. Laanel ngel werlaa (diwi) ko e hitaande 2004. Gila ndeen faade 12 noowammbar 2014, ngel taccii yolnde miliyaaruuji 6 e teemedde 5 miliyoŋ kiloomeeteer (6 500 000 000 km).
Hol no ɗum aaɓnortoo ? Maa ndutto-ɗen to woɗɗi, gila « kaaƴe ko kecce », miliyaaruuji 4 e teemedde 6 miliyoŋ hitaande ko adii hannde : oon sahaa mo Naange e Leydi e Tagopeeje goɗɗe ɗee ngoodaano. E oon sahaa, ina sikkaa woodnoo tan ko ruulde henndu… Ndeen ruulde, Alla e mum yaajde e tekkude, ɗum noon teddude, rimtii e hoore mum… Nde woni e wulde, ande wula, ande wula, haa, e nder wuddu mayre (hakkunde mayre) hoodere woni e yaynaade heen ! Ndeen hoodere woni naange men ngee. Caggal ɗum tagopeeje kaaƴeeje peeñi e saraaji hoodere ndee, ɗeen ngoni Merkiir e Wenis e Leydi e Marse, woni ɓurɗe teddude ɗee ; to ɓuri woɗɗude too, tagopeeje ɓurɗe hoyde kadi, tagopeeje gaas peeñi, woni Jipiteer, Saturna, Uraanis e Neptiin. Rewi heen kadi, to ɓuri woɗɗude, hedde miliyaaruuji 4 kiloomeeteer, kuuje goɗɗe baɗɗe punndi e galaas, puɗɗii feeñde… Ko e ɗii nokkuuji koode-laaci ummii.
Koode-laaci taarotoo ko naange. Laawol majje ko ommbol : heen sahaaji ɗe ngara ha ɗe ɗeɓa woogaade e naange, caggal ɗum ɗe nduttitoo nder niɓɓe kammu fotde duuɓi e kitaale ɗe ngartaani (yeru Hoodere laaci Halley ina waɗa duuɓi 76 hade mum artude saraaji naange, woni hade men yiytude ɗum). Ɗo ɗe ɓadtitii naange ɗoo, ɗe ngula, huunde e galaas gonɗo e majje ɗee wona e saayde, woni laaci njiyaten kii… Ɗum noon ɗe ɓuri wonde ko e nder nokkuuji kammu ɓuuɓɗi (hedde -270°C), ɗum noon aɗe kisi, ɗe mbaylaaki gila ɗe peeñi.
Ko ɗuum addani annduɓe huccude e majje ngam etaade faamde fuɗde yuɓɓo naange kam e fuɗde nguurndam. Ina sikkaa nii ko kañje puɓɓii e Leydi, ndiyam majje sarii e mum haa jibini geecuuji e maaje men ɗee… Batte buɓɓanɗe keewɗe jiyeteeɗe e lewru ɗee, ina sikkaa ko kañje caabii ɗum. Ina sikkaa kadi ko kañje ngaddi e Leydi men ndii geɗe goɗɗe, katojinaaɗe e nguurndam…
Hol no laanel wiɗto Rosetta yahri toon ?
Naamnal jojjungal, sibu yolnde taccaande ndee ko mawnde no feewi, sibu ko hedde miliyaaruuji 6 km. Ngel waɗii duuɓi sappo e bolol, tee ko bolol liiltungol sanne ! Laanel ngel “woogiima” laabi ɗiɗi e Leydi men ndii, ngel woogiima laawol gootol e Marse, mbele ina lotta ngel, haa ngel ɓeydoo ɓadtaade hoodere-laaci ndee. Ngel hawri e hoodere-laaci ndee ko e darorɗe ut 2014, kono ko ma ngel usti njaaweendi maggel no feewi, ngel “ɗaaniima” nii ko ina wona duuɓi 2, angel fadi haa ngel “feewnitoo” e hoodere-laaci Curii. Tuggi settaambar, ngel yalti taarol naange (ngel natti taaraade naange), ngel waɗtaa e taarol hoodere-laaci ndee (ngel woni e taaraade hoodere-laaci ndee) : huunde saɗtunde, sibu fooɗo hoodere ndee ina leefi. Ko ɓuri saɗtude koo ina yeeso, so joɗɗinde roboo oo dow hoodere ndee. Ɓeydunoo caɗeele ɗee kadi, ko seeɗa yimɓe nganndunoo e mbaadi mayre, saka mbaawa suɓaade nokku ɗo roboo oo fotata joɗɗineede. Nate Rosetta ƴetti e mayre ɗee, ina kollita wonde hoodere ndee ina heewi kaaƴe e gaasaɓɓe, tee ina saɗi dañde nokku bertiiɗo ɗo juuretee. Ndeke ɗumɗoo ɓuri saɗtude e juuraade e lewru walla marse. Caɗeele goɗɗe ɗee, ko ngoɗɗeeki laanel ngel e oon sahaa : so gonɗo e leydi wiyii « aloo », wonɓe toon nanoyta ɗum ko hojomaaji 20 caggal ɗuum. Ndeke wonɓe e leydi mbaawaa ɗowde juuragol laanel ngel. Ko kanngel gollinta hoore maggel waɗde.
Ndeen laanel Rosetta ngel werliima Philae (roboo potɗo juuraade oo) hankadi heddii tan ko annduɓe ɓee ina nduwoo yo way no yiɗiraa nii, sibu ɗum wonaano huunde newiinde. Waktuuji 7 roboo oo ina tiindii e Curii (njaaweendi makko e oon sahaa ko hedde kilooji 3 waktu kala, ɗum noon neɗɗo ɓuri ɗum yaawde).
E dow Leydi men ndii, teddeendi Philae ko teddeende 100 kg (hedde 1 000 Newton) wonnoo ; kono dow hoodere-laaci hee teddeendi ndii yerondirta ko teddeendi e garaam gooto (woni teemedereɓal Newton), ɗum noon woɗɗaani teddeendi sige. Ko ɗum waɗi, ngam haɗde mo filtude so o memii hoodere ndee, omo yooɓnanoo loŋɗi ɗiɗi potnooɗi ruuyde, ñiɓoo e nduufdi hoodere ndee, mbele nannga mo, koyɗe makko tati ɗee kadi ina mbaɗi wiisuuji potɗi worwitaade naata e leydi, jiidaani e dampirde seŋiinde e jubudu makko fotnde ñoƴƴude mo … kono, ko wiisuuji koyɗe ɗii tan ndañi ñiɓaade, dennge ɗee e dampirde ndee kala ngollaaki. Ko ɗum tagi mo filtude fotde laabi ɗiɗi nde o memi hoodere laaci ndee.
Waktu 4ɓo e hojomaaji 2 sahaa winndereejo, Filaayee jooɗii e leydi Cuuri, woni hoodere-laaci ndee. Oon sahaa omo woɗɗi en fotde 650 miliyoŋ kiloomeeteer. Hedde 400 miliyoŋ kiloomeeteer ina hakkunde mayre e naange. Njaaweendi mayre e oon sahaa ko hedde 135 000 km/w. Ndeen roboo oo memii leydi hoodere ndee, kaɓirɗe mum puɗɗii gollaade. Kañje kala (fotde kaɓirɗe 10). Kañje kala ɗe keɓii gollaade hay so gootol. Ɗe ƴetti nate, ɗe ngoni e ƴeewde leydi…
Fotnoo rokkude roboo oo semmbe ko gollorii, ko naange. Kono ɗo o juurii ɗoo, o ŋottilii ko e yoret haayre, omo wirnii naange. Annduɓe ɓee eɓɓunoo ko maa o yiy naange waktuuji 6 e nder ñalawma (ñalawmo toon ko waktuuji 12), kono ko seeɗa o yiyi naange, ko ɗum tagi batiri oo loowaaki saka waawa jokkude gollinde mo no eɓɓiranoo nii.
E oo sahaa hoodere ndee woni ko e ɓallitaade naange, ñalnde 13 ut 2015 nde yettoo lommet (toɓɓere ɓurnde ɓallaade naange) hakkunde mayre e naange wonata 189,5 miliyoŋ kiloo : oon sahaa gaasuuji mayre ina mbiimtoo no feewi sabu nguleeki naange. Nde loowta laawol, nde woɗɗitoo naange.
Bookara Aamadu Bah
KELMEENDI
– Ommbol : Ellipse
– Ko ommbiɗi : Elliptique
Lommet : (toɓɓere ɓurnde ɓallaade naange wonnde e bolol huunde taarotoonde naange) : périhélie
Ceɓɓet : (toɓɓere ɓurnde woɗɗude naange wonnde e bolol huunde taarotoonde naange) : Aphélie
Dampoowo : propulseur
Hoodere Curii, anndiraande hoodere-laaci 67P/Tchourioumov-Guérassimenko yiytaa ko e hitaande 1969. Yiyti nde ko riisnaajo biyeteeɗo Klim Tchourioumov. Kayre woni tagofeere jeeɗaɓiire nder kammu nde aadee en juurii e dow mum (walla nde kaɓirɗe mum en njuurii e mum). Hade mayre, ko lewru (1966, URSS), Wenis (1970, URSS), Marse (1971, URSS), 433 Eros (2001, USA), Itokawa (2005, Japon) e Titan (2005, Orop). Kono kayre woni hoodere-laaci nde aadee idii neldude e dow mum kaɓirɗe.


text:
jannde iniwersite e caɗeele mayri
Saakitaama ñannde : Hesɗintinaama ñannde :
Gila e cuɓogol catal e cate taweteeɗi e duɗe toowɗe ɗee haa e gonnka almuɓɓe ɓe e duɗe jaaɓi-hattirde woni nguurndam ɗam, mbaldi ndii, hoɗorɗe ɗee haa e mballigu mo ɓe keɓata, haa e cuuɗii jangirɗi ɗii, hande jannde iniwersute ko caɗeele meere.
So almuudo joofni jannde haa ene yiilo golle, heɓde ɗum kadi ene satti. Ko ɗum min njeewtitta hande, jannde iniwersite e caɗeele comiiɗi heen.
Min bismii ko :
- Ceerno Mari Tew Niaan koo janginoowo e duɗe toowde ɗee. Kadi o woniino ko ɓooyaani ko jaagorɗo kalfinaaɗo jannde e duɗe toowɗe e leydi Senegaal.
- Amadu Mbaay, kanium ko almuudo taweteeɗo to duɗal jaabi-hattirde Seeƴ Anta Joop Dakaar. Hikka waɗata duuɓi jeegom nanngi jeeɗiɗi koo naatii e ngal duɗal.


text:
Jam weeti e men dental am, dental “Cellal woni afo ngalu “.
Miɗo yaafnoo on ko mbayru-mi jippaade e dental ngal koo. So Alla, ko haajuyon aduna tan ko ngasataa.
Kono wonaa yejjitde ngal e welsindaade ngal.
Ngal dental, engal heewi faayiida, haa ko foti alaa. Sabu ko ummini ngal koo, ko kaňum woni ngooroondi nguurndam : Cellal.
E duwaaw: Yaa wuur, yaa sellu… fof toɗɗii ko nguurndam. Kala ko nduwani-ɗaa neɗɗo e moƳƳere so ɗeen kelme ngaraani, won ko ŋakki. Neɗɗo kadi, ko heewi jawdi, heewi jawdi koo fof, so sellaani, jawdi ndii, o dakmittaako e mayri, ndi wayata mo ko no ŋucceede e wutte nii. Ko ndu henndu yahooru, alaa ko o waawi firlitde e mayri ha o weltoo, o dakmitoo.
Tijjaani, miňam, on njaaraama e binndanɗe paayodinɗe, ɗe ndokkaton e ngal dental, dental nafoore mehre mehre. Binndanɗe ɗe nganndu-ɗaa potnoo ko ɗannaneede, allam yaalam ndaňee, allam yaalam mbaasee daňeede. Sabu wonaa mo woni fof laaɓirde reedu ganndal hono ndaa nii. Yoo Alla juutnu ɗum, rokku maa ko ɓuri maantinaade e njeenaaje, dun’yawiyyan wa ukhrawiyyan. Joomam, woto sooynu jikke, yoo laatoro no yiɗiraa nii.
So rewiino laawol, safaara fotnoo wonde ko huunde newnaande, weeɓnaande, tawa kala dafaaɗo cellal, ina safroo. Kala jiɗɗo jaŋngude, ina wallee jannga. Sabu ɗee geɗe ɗiɗi, ko geɗe ɗe neɗɗo fotaani ŋakkireede. Ko kannje ngoni ndaɗɗudi ɓamtaare. So neɗɗo walla leydi alaa ɗe walla ŋakkaama ɗe, walla moni fof woppidaama e hoore mum, yoo fewjan hoore mum no janngiri e no safrorii. Ɗum jiiɓoto, to waawi wonde fof e baawɗo wonde fof.
E dow ɗuum, doosɗe ɓamtaare leydi ndii fof ngaayoto no feewi. Ňawɓe ɓe mbaawanaa koye mumen keewat. Tee so neɗɗo sellaani waawaa nafde nii hoore mum, saka nafa goɗɗo. O wontata ko ňamminteeɗo. So ňamminteeɓe keewii, walla won no keewrata ɓurtoto doole ňamminooɓe. Walla so potnooɗo ňamminde leliima, ňamminteeɓe ngaanat, ngaanda e koye mum. Gollorɗe ɗe ɓe potnoo golloyde ɗee, ndartoo, pada haa nde Alla artiri cellal maɓɓe. Haa hol ndeen? Njiɗ-ɗen wiyde ko no ɓesngu leydi selliri fof, ko noon battinirta e ɓamtaare mayri.
So en Ƴeewii nafoore jaŋde, tawen jaŋde, hono no haalpulaar’en mbiyri ɗum nii :
” Jaŋde ko famɗa suura, heewa lammina ” .
Kala gollal ngal neɗɗo gollata walla kala ngooɗelaaji, kumte haajuuji e fiyakuuji goɗɗi e goɗɗi, ɗi neɗɗo dogata e dow mum e dow leydi, ko ganndal daɗɗotoo, nde ngartam daňee e mum, wuurdee, wuurniree.
E yeru, leyɗeele winndere ɗee, leydi ɓurndi janngude fof, ko ndiin ɓurata ɓamtaade e yahrude yeeso e fawaade e dow ngoɗndi ndii walla goɗɗe ɗee. Leyɗeele men, waɗi ɗumen wonde baasɗe, ko famɗude ɗumen ganndal. Ko maa jaŋde wellitee, weeɓnanee sukaaɓe men, jaŋde wonta huunde waɗɗiinde e ɓiɓɓe leydi fof, nde ganndal yaaja, tabita. Gooto fof golloroo ngal e fannu mo yahra.
Leyɗeele men, leyɗeele Afrik, meeɗnooɗe kaaɗeeki njiimaandi, ko njoginoo e gannde finaa-tawaa fof momta, majjinaa, gila e gannde pinal e faggudu haa e safaara, haa e geɗe goɗɗe. Tuubakooɓe ceyfiti, mbonniti, kolli wonaa ko men koo, ko ko mumen koo tan woni goonga, woni ko selli, ko nafata. Ngoongɗin-ɗen ɗuum, haa ngoppor-ɗen ko men koo, ngabbi-ɗen e ko maɓɓe koo. Ndeen feere ko boomoore. Leydi waawaa fawde ɓamtaade mum e jiggoore.
Ɓamtaare ummotoo ko e juuɗe joomum. Renndinde ko fagganii hoore mum, waɗta e ko faggitii. Sabu Mammadu Sammba Joob, Murtuɗo, gorko mo Cilbe e Rewo e Mbaaň Sammba wiyii : ” Wonaa ko wonaa ko men fof woni mehre, kono woto ko wonaa ko men yejjitin en ko men.
Njiimaandi tuubakiri ngam ňiɓde takke e ngenndiiji men, yedduno faayidaagal men, gannde men, finaa-tawaa men, kala kala men, haa ɓeydoo feewnitaade e feewnude geɗe mum e dow men. Enen ngonen baalel-manna maɓɓe, eɓe njiila en, njiiltira en no ɓe mbeldaa.
Yontii enen ne, musidɓe tedduɓe, nde nduttanto-ɗen kala ko majjinnoo e gannde men, pine men, neɗɗaagal men. Sabu teskaama, anndaama, faamaama, hay leňol gootol yiyaaka ina ɓamtii, ɓamtorii ko woɗɓe.
Ko ɗo Alla mballinto-ɗen to Arwannde e to wattannde, yo O wallu en. Joomam, yo A jaabo ko ňaagi-Maa-mi.
Shariif Aamadu Tijjaani KAN, winndiyanke, wiɗtiyanke, kebloowo heblooɓe.


text:
Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn… Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn…
Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn… Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn…
Dowla Muritani, cosaaɗo e hitaande 1960, caggal keɓgol koye men e ummaade en e tiimaandi leydi Farayse, lelnii sariya juɓɓinoowo laabi laawɗinaaɗi jeyegol neɗɗo e nder leydi Moritani (sariya mo tonngoode 61112 nyande 12 sulyee 1961). Waɗii sariyaaji goɗɗi memtiiɗi oon sariya gorworo, kono ko ɓuri teeŋtude e ko memtaa heen ko, koko timminta heen fannuuji tan walla wayla laabi no «seedantaagal jeyeede e leydi» heɓretee, yeru dekere mo 82 026 mo suliyee 1976 ittuɗo peewnugol kaayit nasiyonaalitee e juuɗe tiribinaaluuji, waɗti ɗum e juuɗe waaliiji.
Ko ɓuri himmande en e ndee winndannde ko yiɗde laɓɓinande kala ɓiɗɗo leydi hol no neɗɗo jeyirtee e leydi Moritani? Jeyegol e Moritani walla jogaade «nasiyonaalitee» Moritani ardata ko fannuuji ɗiɗi ɓurɗi teeŋtude : jeyeede e Moritani e lasli faggitaade jeyegol e Moritani.
Hol kiiseteeɗo jeyaa ko e Moritani e lasli ?
– kala jibinaaɗo tawi baaba mum ko Moritaninaajo; – kala jibinaaɗo tawi yumma mum ko Muritaninaajo, hay so tawii baaba mum alaa ɗo jeyaa, walla to jeyaa anndaaka. – kala jibinaaɗo e Moritani tawi yumma mum ko Muritaninaajo hay so baaba mum ko arani. Cukalel ngel noon ina jogii hakke, so tolnoyiima e hitaande adiinde duuɗi kellifuya (duuɓi 21), ɓooraade e Moritaniyaagal; – kala jibinaaɗo e Moritani, tawi baaba mum ko arani kono noon jibinaa kanyum ne ko e Moritani; – cukalel jibinaangel e Moritani, tawi yummu ko arani kono noon jibina ko e Moritani. Engel jogii hakke noon so ngel welaama ɓooraade Moritaniyaagal hitaande adiinde duuɓi maggel kellifuya (duuɓi 21). – cukalel jibinangel e Moritani tawi ko koccangel, jiknaaɓe mum nganndaaka, so tawii noon e nder duuɓi kellifuya maggel, anndaama jibinɗo mo, tawi ko arani, tawi kadi sariya leydi oon waɗimo ko e ndiin leydi o jeya, oo ɓooroto Moritaniyaagal makko.
So en tonngi ngalɗoo damal , eɗen mbaawi wi’ide wonde moritaniyaagal e lasli heɓrotoo tan ko jibineede e nokku he walla hebrude ɗum ƴiiƴam ɗum firti ko jogaade jiknaaɓe Moritaninaaɓe.
Hol no neɗɗo faggitortoo moritaniyaagal ?
Neɗɗo kala ina waawi faggitaade moritaniyaagal
Fawaade e njiknaagu, walla jibineede e moritani walla neheede heen.
Ko ɓeeɗoo mbaawi ɗaɓɓude wonde moritaninaaɓe, hitaande ko adii kellifuya mum en : – cukalel jibinangel caggal leydi, tawi yummum ko moritaninaajo, baaba mum ko arani. – cukalel jibinangel e Moritani tawi jiknaaɓe mum ko arani en, e sarɗi tawi e ngel hoɗi e Moritani ko jaasi fof duuɓi joy. Sariya ina rokki kala cukalel ngel jiknaaɓe mum paggitii moritaniyaagal hakke wonde moritaninaajo.
Paggitagol moritaniyaagal sabu dewgal.
Debbo arani desondirɗo e moritaninaajo ina wawi ɗaɓɓude wonde moritaninaajo caggal duuɓi joy nde dewgal ngal humaa.
Gontugol Moritaninaajo
Arani ina waawi ɗaɗɗude wonde Moritaninaajo caggal nde witto waɗaa, ko dekere ɗum ƴettantee. Joɓgol ndeen ɗaɓɓaande ina fawaa sarɗiiji: – arani waawa wontude moritaninaajo so tawii ko jaasi fof o hoɗaani e moritani ko ina tolno e duuɓi sappo caggal ɗaɓɓaande nde. Ngaal lajal noon ina waawi usteede haa arta e duuɓi joy wonande ɓeen jibinaaɓe e Moritani, resɓe walla resaaɓe e tawa ko e laawol diine lislaam, walla ɓeen seedtanaaɓe won nyaangolluuje teeŋtuɗe mbaɗani Moritani.
Arani waawaa wontude moritaninaajo :
– so tawii teskoraaka cellal ɓanndu e hakkille.
– so tawii haalataa gootal e ɗeeɗoo ɗemɗe: Pulaar, Sooninke, Wolof, Bambara, Hassaniya, Arab, Farayse.
– so tawii teskoraaka jikkuuji moƴƴi, walla tawa meeɗaa sokeede sabu bonnande nde waɗnoo.
Arani meeɗɗo riiweede e leydi he waawaa wontude moritaninaajo so wonaa tawa kuulal ndiiwgu ngu memta. Arani gontuɗo moritaninaajo ina jogii kala hakke mo leydi rokki ɓiɗɓe leydi mum.
Ko ittata walla firtata moritaniyaagal neɗɗo
– wonde moritaninaajo kellifaaɗo ruttoo jogoo nasiyonaalite leydi ngonndi;
– debbo moritaninaajo mo arani resi, ɓoorotoo moritaniyaagal mum tan ko nde waɗi ɗaɓɓaande mum winndaande ko adii nde dewgal ngal humetee. Ndeen ɗaɓɓaande kadi waawi jaɓeede tan ko so ina laaɓani yimɓe wonde sariyaaji leydi gorko o ina ndokkimo hakke ƴettude nasiyonaalitee leydi ndi gorko o jeyaa ndi.
Kala gontuɗo moritaninaajo, caggal lajal duuɗi sappo, ina waawi ɓooreede moritaninaajo so tawii:
– o nyaawaama sabu bonnande nde o saabii feewtunde e kisal dowla e nder leydi maa caggal leydi. – o nyaawaama nyaawoore sokeede e kasoo he ko ɓuri duuɓi joy.
So tawii o heeraniima leydi ngoɗndi, tawa ko o daranii ko ko lorata nafoore Mmoritani.
Laabi keɓruɗi “seedantaagal jeyagol e moritani” (Certificat de Nationalité).
Ndeen ko nyaawirɗe (tribunauƴ) ndokkata ko wiyetee nasiyoonalitee, kono gila hitaande 1976, sariya mo tonngoode 76207 nyande 30 sulyee 1976 waɗtii ɗum e juuɗe waaliiji. Dekere 82-028 mo 26 marse 1982 ciynoowo oon sariya sarɗii laabi no waaliiji poti rokkirde ɗiin kaaytaaji. Ko adii, mo ina ɗaɓɓa kaayit nasiyonaalitee foti ndaartude ɗum ko e diiwaan ɗo winnditii ɗo, waɗa ɗaɓɓaande mum yahdunde e denndaangal kaayitaaji ceedtotooɗi moritaniyaagal makko no sariya wiyri ni. Ko perfee nokku o fotata sunnaade ɗaɓɓaande nde, caggal ɗum ɓennina nde to Waali nokku o, oon ne ina jogii hakke ɗaɓɓude miijooji juɓɓule laamu e nder diiwaan he ngam timminde kumpital mum. Ina farlii e Waali o, so tawii jaɓaani rokkude ɗaɓɓoowo nasiyonalitee kaayit mum, nde haalanta joom mum dalillaaji ɗi salorii ɗi caggal ɗum kumpita Ministeer Lenteriyeer.
Maamuudu Haaruuna Joop


text:
“En keɓii kabaaru wonde hooreejo leydi, hono Muhammed wul Abdel Asiis, nawaama opitaal koninkooɓe Nuwaasoot. Nokkuuji keewɗi kabrii ɗum. Laabi paaɗi oon opitaal kala uddaama. Won sirranɓe en wonde won felluɓe hooreejo leydi oo e reenooɓe mum tawi ina ngummitii ‘ngesa’ mum. E ooɗoo sahaa en nganndaa ɗo gaañanɗe ɗee tolnii. Won kabaruuji ummorii en to opitaal too, wonde ko mawɗo leydi oo tellini hoore mum e oto, tawi hay gooto wallaani ɗum”. Ɗumɗoo ko taƴre e winndannde adiinde yaltude e lowre internet CRIDEM, jamma aset 13 oktoobar 2012, waktu 21ɓo e 40 hojom.
Hojomaaji seeɗa pawtii heen, Hamdi wul Mahjuub, kalifu kumpital yalti e tele ina ɓoornii wutte, ngam wiyde yimɓe wonde “taƴre konu juumii, felli lappol hooreejo leydi ndii umminoonde nder leydi. Ndeen taƴre konu anndaano ko lappol hooreejo leydi felli”. O ɓeydi heen “Muritaninaaɓe ina mbaawi jokkude e haajuuji mum en, sibu hooreejo leydi oo ina selli, kono woni tan ko e safraneede gaañanngel tokosel; seede mum ko kanko tellini hoore makko e oto, o yahri koyɗe makko, nde o yettii opitaal ndee.”
Caggal ɗuum wiyaama Asiis umminoo ko Tweila, nokku gonɗo 40 kiloomeeteer rewo Nuwaasoot, hakkunde mum e Aksuus, ɗo wiyaa omo yaha diwkinaade yontere kala.
Caggal ɗuum kadi, ngam yiɗde haa hannde naatnude e hakkillaaji yimɓe wonde ko heɓtii mawɗo leydi oo koo, ko juumre, wonaa jamfa Al Kayda, wonaa enndere Kuudetaa, wonaa jamfa hay gooto, ko kalfinaaɗo kumpital konu leydi ndii e hoore mum (Teyib wul Barahiim) yuɓɓidini yeewtere e ofisee lesleso biyaaɗo ko kam felli mo oo, so lietnaa Haaj wul Ahmuudi, yaltinaande ñalnde alet 21/10/12. E wiyde Teyib, Hamudi wonnoo ko e golle heblo ɗe nduumaaki, ñalnde heen e nder taƴre konu wonnde rewo Nuwaasoot. O wiyi “pelluɗo oo ɓoorninoo ko comci siwil, wonnoo ko e oto siwil, tee niimero mum (immatriculation) ko niimer leydi ngoɗndi. Ko ɗuum haɗi hooreejo leydi oo heɓtinde mo, salii daraade”. O jokki “ofisiyee golliraani ganndal, kono konu ina faami anniya makko e ŋakkeende makko humpito”.
Oon ne wiyi “waɗi min fellude oto mawɗo leydi oo ko sikkude min ko o oto ownooɓe, haa teeŋti noon kadi o saliima dartaade caggal nde min pelli dow ngam jeertinde”. “Yanti heen min ndonku heɓtinde ɓe sibu ko ɓe buginooɓe ha ɓe majji, ɗum ɗoon ɓeydi faayre amen”.
Gila ndeen faade hannde, ko njenana-ɗen tan, ko janngo mum, hooreejo leydi oo yaltii e tele Muritani, ina lelii e leeso opitaal, ina suddaa haa hawri gude daneeje, ina haalda e Muritaninaaɓe, ina wiya ɗum : “ngartiree hakkillaaji mon, oppeer mbaɗaa mi hanki oo moƴƴii. Miɗo yiɗi deeƴnude ɓerɗe mon ko faati cellal am, caggal nde taƴre konu juumi, felli mi, miɗo woni e laawol ngol waɗaaka gudroŋ, saraaji Tweila”. O wiyi, kanko mawɗo leydi oo, ko “tir ami”, ɗum firti “fellannde giɗo”, ɗum noon wonaa jamfa woni ɗoon. Eɗen njenanaa kadi, janngo mum tan, ñalnde alet 14/10/12, waktu 9ɓo e feccere, abiyoŋ konu Farayse jolnii mo, fayri mo opitaal konu Farayse ina wiyee Percy, gonɗo e saraaji Pari. Caggal ɗuum, nate mbayyinaama, ɗo o wondi e kalifu konu leydi Farayse. Ina wiyee oon arnoo ko juuraade mo.
Gila ndeen ko toon o woni e safreede. Ñalnde 24/10/12 wiyaa o ummiima toon. Won wiyɓe o fayi ko otel, hade makko artude ɗoo ko adii juulde; won wiyɓe o woni ko galle jooɗaniiɗo Muritani to Farayse. Jooni juulde ɓennii, o artaani. Hay haalde e tele walla rajo, o haalaani. Ɗumɗoo kadi ɓeydii faayre, sibu, eɗen njaakorii no feewi, so cellal makko ina rokkunoo mo waawde, hay so ko fiilde lefol haala, neldee ɗoo, yaltinee e rajo, tawa ko daande makko nanetee, ma o waɗatno ɗum…
Ko njana-ɗen koo, ko ɗoo haaɗi !
Kono, alaa ko haalaaka e oo aksidaa keɓtiiɗo mawɗo leydi ndii.
Nde ɗum waɗi ndee, ko ɓuri heewde e pelle politik, haa arti noon e njuɓɓudi luulndo mbiyeteendi COD, ɗaɓɓatnoondi yo o woppu laamu, kollitii sunaare mum en e ko heɓtii mawɗo leydi ndii. Ɗum nii bettii heewɓe, yaakorinooɓe maa COD wiy “yo o heddoro toon kisa”, kono wonaa kay wiyde “yowii denndaangal golle jedditagol laamu makko haa nde geɗe ɗee laaɓti kala”. Heewɓe mbeltiima e ndee darnde, hollitoore, e wiyde maɓɓe, “waɗooɓe politik ɓee ina mbaawi ndeke seerndude hakkunde hare miijooji e ngañgu”, “luulndo ngoo, añaani Asiis, luulndii ko laamu mum” ekn. Ko ɗeɓi haawde yimɓe tan, ko yimɓe fof ina ngoƴaa cellal hooreejo leydi, UPR, hono parti laamu biyoowo ko kanko wallata oo, “ina nodda e juɓɓingol woote parlemaa e minisipaal ko yaaccii”. Waɗnoo ngoon noddaango e inde UPR ko Muhammed Lemin wul Jaafar.
Ɓuri hannde wonde ngoƴa yimɓe ko anndude hol gardiiɗo leydi ndii. Mbele nii e ndi ardaa? Ko ɗuum addani luulndo ɗaɓɓude nde ɓesngu nguu habretee ɗo cellal makko tolnii, ko anndiraa “bulletin médical” (ɗerewol cellal), mbele anndee so tawii omo jogii hattan ardaade, sibu won ko doosɗe leydi cakkiti, so ko wayi nii kewii. Kono e ooɗoo sahaa, yimɓe fof ina njenanaa ko konu, hono HCE jogii laamu nguu. Ɗum ɗoon noon ɗeɓata wayde ko no kuudetaa kadi nii. Haannoo ko so ngantu teeŋtuɗo baaɗo nii jolii, ko hooreejo senaa lomtoo. Oon so heɓaaki, hooreejo asammbele lomtoo.
Jaayɗe ɗee, yimɓe fof boom, ɓuri juutnaade ko e baasgol nannaade ko kalifu kumpital e konu nguu kaali koo. Hol ko hooreejo leydi oo waɗatnoo toon boom? Hol ko tagi omo seerta e reenooɓe makko? Hol ko tagi omo konndira oto, o heeda yeeso otooji kisal jahdooji e makko ɗii? Hol ko haɗi koninkooɓe ɓee heɓtinde oto makko oo, mo ɓe poti laaɓeede mbaydi mum? Hol ko koninkooɓe toppitiiɓe kisal ɓoornotoo comci siwil? Naamne ngasataa… Nana wona balɗe jooni, ina yaaji e yimɓe hee, wonde pelluɗo mawɗo leydi oo, ina woɗɗi wonde koninke, tee, to wiyaa o fellaama too, wonaa toon o fellaa… Kono, “ko woni e lahal lahal kala maa juuɗe njiytu”.
Yimɓe ina paayi no feewi, sibu so wontii ko “mawɗo leydi e hoore mum felletee e sahaa ɗo kisal ɓeydaa teeŋtineede sabu gijaali AQMI e dookgol hare rewo leydi Mali”, firti ko “heddiiɓe ɓee kam kaalaaka, ko maa Alla dannda ɗum en tan, kono fof na waawi heɓtaade ɗum en, e sahaa kala”.
Ko waawnoo heen wonde fof, “ɗum yooɗaani”! Abdel Asiis no wayi yiɗde hollitde jaambaraagal mum nii fof, no wayi “softude” nii fof, so joftinii ɗumɗoo, eɗen mbaawi wiyde “ko huunde yurminiinde”. No heewi wiyreede nii “neɗɗo ina teeɗanoo ko moƴƴaani e mum”. So o annduno, o woppa Siidi joofna manndaa mum. Oon ne, kaawisaaji, heewɓe moddunooɓe e ittugol mum e laamu, dañii heen geɗal mum en : Kaddaafi, Abdullaay Wad, Sarkosi e woɗɓe …
Muttaar


text:
Ɗuum na toɗɗii huunde e kabaruuji jahooji e internet, ɗi yimɓe heewɓe lollinta e nder dente nannduɗe e Facebook walla WhatsApp ekn. Yeru, ndeeɗoo winndannde wiyoore wonde to leydi Sawuud « annduɓe ñaawii wonde debbo ko jawdi muuyninoori, kono wonaa « aadee » » (DES SCIENTIFIQUES ADMETTENT QUE LA FEMME EST UN MAMMIFÈRE, MAIS PAS UN « HUMAIN »). Wonaa ko ranwi fof muuɗee !
So a janngii ndee winndannde saaktaande e lowe internet keewɗe, aɗa waawi sikkude ko ɗum huunde woodnde, sibu no janngtoraa nii, wayata ko no joom mum en ƴoogi ko ɗo henii, ɓe mbaɗdi heen kadi nate, ellee ko joɗnde ñaawoore ndee woni ɗoon. Ngannden tan ooɗoo kabaaru ko jalkitoore, o woodaani, no yoga e kabaruuji jahooji e internet, ƴoogaaɗi e « kolce bamɗi ».
Daliilu o woodaani, o idii saakteede ko e lowe internet ganndiraaɗe jalkitgol (parodie) baaɗe no « worldnewsdailyreport.com » hade lowe goɗɗe ganndiraaɗe mawninde kabaruuji ɗi ngoodaani lollinde mo, yeru « journaldemourreal.com » to Kanadaa (jaaynde njalniika) walla « el-manchar.com » to Alaseri.
Ɗum noon banndiraaɓe ɓee, yo njuurnitto no feewi binndanɗe njiyata e internet haa teeŋti noon e Facebook walla WatsApp ekn, hade mum en sarde ɗum en.
Fooyre Ɓamtaare


text:
Ñalnde 5 Mbooy (Mars/March) 2008,
pulaar waasii gooto e yiɗɓe mum. Korsinnooɗo pinal Fulɓe, rokki
nguurndam mum fof ngam ƴellitaare ɗemngal pulaar. Ganndunooɗo
ɗemngal wuurnata ɗum ko haaleede kono alɗinta ɗemngal, ɓeyda
yaajnude pinal joom mum en, ko winndeede. Doktoor Sonja (Soña)
Fagerberg-Diallo, sabu kanko njiɗɗen haalde, yarlitinanoomo
nguurndam fof ngam janngude e jannginde Pulaar; o wiɗti o winndi o
muuli defte Pulaar.
Jokku Tarao
Like this:
Like Loading...
Dewbo tuubaak Ameriknaajo cuuɓiiɗo Afrik e ɓamtaare ɗemɗe mum,Sonja Fagerberg-Diallo yeɗii nguurndam mum fu Pulaar, ngal o gallaani tuggude e nyalawma mo o yiytingal haa e foofaango makko wattando. No taaniraaɓe tutorinooɓe ngal tinndi ɗi njannginiratnoongal entaaɓe saanga nde naange muti haa kuunaali, nyalbi e ɓoti jiitondirɗe e yumum en ndeeƴti;
Jokku Taro
Like this:
Like Loading...
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...
Fulɓe puɗɗinooma naatde he diine Islaam gila he teemedanɗe gadane ƴellitogol mum kono nde wonno en ngalaano binndol (fotde ko anndaa) kuwtortono ɗen ko ɗemngal Arab e binndol mum ngam janngude. He teemadannde sappo he joyeɗiɗiɓiire (tm.17ɓe CJI), taw annduɓe Fulɓe mbaɗtii huwtoraade alkule Arab ɗee ngam winndude he Pulaar.
Jokku Taro
Like this:
Like Loading...
Qur’aan e ɗemngal Pulaar. Eɗen teskoo e oo tuma, gannde keewɗe nana mbinndee e ɗemngal Pulaar, caggal nde Fulɓe pelliti hankadi faamde Pulaar ko ɗemngal baawngal anndireede e anndinireede. Ko ɓooyaani koo deftere Allah nde, Al-Quraan teddunde nde firaama e pulaar e ballal Laamiiɗo Ƴoola, hayso ni eɗen nganndi wona kayre adii wonde Quraan e pulaar, sabu Dr. Umar Bah mo Dabbe (Fuuta Tooro) timminiino firo mum haa muula to edition L’Harmattan gila 1982
Jokku Taro
Like this:
Like Loading...
Ceerno Sileymaani Baal Fondateur de l’Almaamiya (1776-1890) ko deftere hesere nde Press Universitaire de Dakar (PUD) yaltini ko ɓooyaani. Wallifii deftere nde ko wiɗtiyanke biyeteeɗo Mamadou Youry Sall. Fayndaare deftere nde ko anndinnde yonta keso o, binndi oo gorko joom daartol
Jokku taro
Like this:
Like Loading...


text:
hol feere njette ten haa golle mbaasa sattude to sukaaɓe afriknaaɓe ؟
Saakitaama ñannde : Hesɗintinaama ñannde :
hande yewtere nde yowiti ko e sattende ɗe sukaaɓe wonɓe e leydeele afrik dañata to bangal heɓde golle؛ hande ko ɗum ñaw jaajɗo ɗoo e Afrik؛ holko laamu foti wadde ngam safaarude oon ñaw ؟ Mamadu Alajji Lih nootiima yewtere Ko Mbiiɗon ngam jaabaade e ngal ɗoon namdal؛ o jiyaaɗo jannginoowo to jaaɓi haaɗtirde kala ko fayi e faggundu ene andani toɓɓere men hande nde no feewi ؛ o windi defte keewde e ɗum ɗoon؛ E nder yewtere nde kadi men kedo Umar Soh mawɗo fedde yiltooɓe golle ɗoo e Senegal؛ e woɗɓe e woɗɓe


text:
Ñalnde 3 lewru Abiril, to saare Memphis, Martin Luther King wiyii : « Mbeɗe ni ŋabbi e dow haayre, njonngii-mi oya bannge mayre, cooynii-mi leydi podaandi. Kono mbeɗe sikki mi waawataa yahdude e mon toon… ». Jaŋgo mum tan, neɗɗo añamleñamo felli mo kural e goddol, o wari oo ceernaajo ɓaleejo daraninooɗo wellitaare Ɓaleeɓe Dowlaaji Dentuɗi Amerik USA). Nguurndam caggal maayde, tiimgal Luther King yiynoo e koyɗol wonti goonga nder leydi makko : leydi Amerik nayeeri. Duuɓi capanɗe-nay-e-joy (45) caggal ɗuum, Barack Obama, jahroowo hannde e duuɓi 47, udditii poofaali Baleeɓe, wayi ko no toɓo ubbiti kuɗooli, leppini leydi eeɓindoondi caggal duuɓi e kitaale yooro bongo.
Ndeke, piindi ina waawi saltude e dow camotine. Gaagaa hoohooɓe Baleeɓe wayi ɓe no Jesse Jakson e Colin Powell [Marcus Garvey], Barack Obama ina waawi hannde yooɓaade ndonu Martin Luther King. Ñawanɗe gorɗinɗe ɗe macungaagu accunoo e kitaale 70, omo waawi hannde aawde heen calsaltiri yaakaare ɓesngu Ɓaleeɓe.
OO ALET BOƊEEJO NO ƳIIƳAM
Holi Ameriknaajo jejjitɗo Bloody Sunday ? Oo ñalawma boɗeejo 7 Marsa 1965, teemedde-jeegom (600) neɗɗo daraniiɓe wellitaare, ummii wuro Selma fayde saare Montgomery nder seppo mawngo. Ɓe njaɓɓoraa conndi e kure, ƴiiƴam deelii no waame ngatamaare. Ko ɗam ƴiiƴam woni daarorgal hare Ɓaleeɓe Amerik ngam wellitaare mum en.
Ndonu Martin Luther King nanndi ko e ndonu Mandela gaa e Afirik. Hoto njogo-ɗen heen kerse, Afirik rokkii laawol. Raay mo Barack Obama dañi o, nanndi ko e hare nde Ɓaleeɓe Afirik ummaninoo feewde e Apartheid, rokki Nelson Mandela laawol fartaŋŋe haa yettini muuyaande mum: wonde Hooreejo Afirik-Worgo. Daartol jaɓataa fartaŋŋe molo, maa wonda e pellital e muñal e peeral hakkille. Martin Luther King, e Mandela, e Obama, ko funeeɓe, ko jokkaa-jokki to bannge miijooji.
Oo Hooreejo keso to Dowlaaji-Dentuɗi (USA), fertiima ŋabbirɗe daartol, daartol juutngol, puɗɗingol gila yumma makko e baaba makko nganndondiraani.
Hannde o, USA ɓuri leyɗeele winndere fof doolnude, to faggudu e to kaɓirɗe e to ƴellito e ɓamtaare. Oo suka gorko keborɗo ardaade leydi ɓurndi doolnude e winndere hee, ellee ko o dokkuɗo Leopold Sedar Senghor goonga, ko o tonngol jillere ɓaleejo e boɗeejo, doondiiɗo pine keewɗe (pinal Afirik, pinal Amerik, pinal Asia). Oo raay tan hollitii miijooji añaleñameeɓe ngonaa goonga, miijooji fanniyaŋkooɓe “falsafaa” wayɓe no Hegel, Le Comte Gobineau, ekn…
MIIJOOJI AÑAMLEÑAMEEJI NGADDII E AM FAAYRE
Baaba makko ko Barack Obama Mawɗo. O jeyaa ko leydi Keña, ko o ɓiy bileejo ceedtinɗo. Neene makko ko Stanley Ann Dunham, mawnuɗo nder sato diine Annebi Iisaa, caltiiɗo diine fof. Barack Obama jaŋngii Quraana nde famɗi ndee, to leydi Indonesia, to o wondunoo e neene makko taw restaama toon caggal nde o seeri e baaba makko. Oon saanga o yahratnoo ko e duuɓi sappo tan.
No sukaaɓe heewɓe yonta makko [to Amerik], Barack Obama fijii, yarii sanngara, jaawinii yammbaa. Ko ɗee geɗe ngadii hulɓinde taaniiko debbo (yumma mum yumma makko), mo giɗli mum e makko ina mawni, haa o « ɓurani mo neɗɗo fof ». Nde o siftori taaniiko fof, oo debbo nayeejo mo hono mum alaa e wiyde makko, Barack Obama ina heewi jaŋtaade : « Mi waawaa yejjitde baaba am [Ɓaleejo], no mi waawaa yettirde taani am Tuubaako boɗeejo, debbo nehɗo-mi haa mawnu-mi, debbo jarlitaniiɗo mi, debbo jiɗɗo mi haa ɓurani ɗum huunde fof e aduna, kono kadi ko debbo meeɗnooɗo wiyde mi ina hula so fottii e Ɓaleejo, debbo kaalanɗo mi miijooji añamleñameeji, miijooji gadduɗi e am faayre. Ɓee yimɓe fof ko miin, ko ɓee yimɓe fof ngoni Amerik, Amerik mo giɗli am e mum ngalaa keerol…».
Ngol koongol wallitii tigi jeeyngal makko dow laawol feewde Maison Blanche (Galle Daneejo: laamorɗo Amerik). No rewɓe nayeeɓe Afirik mbaɗata nii, oo debbo ɗoftii tigi taani mum, haa yettii hakke nguurndam makko, sabu ko balɗe ɗiɗi ko adii nde Barack Obama fiilatee, o hawri e Joom makko. Poofaali makko battindiiɗi ko ɓamtude taani makko, ngati o yahdaama haa o « werlii kartal makko » hade makko waynaade aduna.
Sikke alaa, Obama nanndata ko e cuɓaaɗo nder heewɓe, mo daartol fawi e hoore mum laawol mbaylaandi renndo Amerik. Ameriknaaɓe pennii heewɓe, ngati yimɓe cikkatnoo ko tuubakooɓe maa ummano wallude banndi mum en John McCain.
Ko e ngoon miijo yoga e jaayɗe Oropnaaje ngabbitinoo, ɓe njogii heen darnde naafigeere. Kanje fof ɗe mballita Obama e ɗaminaade o foolataa. Wayi kono so mbiriiji ɗiɗo ina cippira, yeeɓooɓe ngonana pamaro doole o, tawa noon aɓe njenanaa ko kaŋko liɓatee. Kono Oropnaaɓe ina ŋakkiraa anndude Amerik, ko leyɗe ɗe njiydaa baŋ-yoo-bbaŋ e leyɗe Orop. Oropnaaɓe poti hannde ko artirde koye mum e goonga, haa teeŋti noon e Sarkosy.
LAAWOL POOLGU
Ko feeñi e fiilngo Obama ko dille diiwtuɗe leñamleñamaagu puɗɗiima yumtude. Hannde ɗo gannde njahdata e njaaweeki “leer”, hannde ɗo winndere fof wonti “wuro wooto”, cuɓagol yimɓe ɓurata fawaade ko e mbaawka e ganndal. Wonaa kay ceerundal leñƴiyankeewal. Hay sinno Obama rufii lahal miijanteendi caggaliyankoori, miijanteendi mbiyoori mbaawka e ganndal pawii ko e leñol (ɓaleejo maa boɗeejo), hoto yejjite noon ma o naat “Maison Blanche” e sahaa iiñcuru faggudu nder winndere kala. Ɗum noon ina jeyaa e ko walliti Obama haa nawi raay, yahdi e miijannde makko e iiñcuru faggudu ndu, iiñcuru caabiingu haa kalbe “Oncle Sam” (ko waccoore Ameriknaaɓe) njulii banngeeji kala.
Obama dañii huccannde hesere mawnde : iiñcuru faggudu e renndo. Hay sinno ɓesnguuji aduna fof inan ngulla weltaare ngam raay Obama, hay sinno ƴiiƴam Ɓeleeɓe ina doga e ɓanndu makko, ittataa Ngenndi makko ko Dowlaaji Dentuɗi (USA), tiitoonde makko ko “Bannière Etoilée” .
Yo Alla mo Ameriknaaɓe ngooŋɗiɗi moƴƴu e maako, yaynanoo mo laawol poolgu.
Kuɗol : Mammadu Wan, Ɗowoowo Jaaynde
L’Observateur (l’Obs) , toŋ 1538
Alkamiisa 06 Noɓambar 2008
Firo : Aamadu Malal Gey